text:
Minister Presidènt Gilmar Pisas: “Kòrsou tin oportunidat pa bira tòp den region”
Minister Presidènt Gilmar Pisas: “Kòrsou tin oportunidat pa bira tòp den region”
Willemstad – Durante un rueda di prensa ku Minister Presidènt Gilmar Pisas a tene awe tardi tokante di e konferensha ku su delegashon a partisipá na dje siman pasá na Beijing China, el a enfatisá ku Kòrsou por benefisiá plenamente di invershonnan ku China ke hasi. “Si Kòrsou tuma e oportunidat aki i hasi bon uso di dje, porfin nos pais por realisá e desaroyo ku nos ta buskando pa algun dékada kaba”, asina e Minister Presidènt a deklará, agregando: “nos por bira tòp den region”. E desaroyo aki por keda kristalisá pa medio di e kompania estatal di China Guangdong Zhenrong Energy Company Ltd. (GZE), ku ta invertí den modernisashon di refineria, CRU i Bullenbaai.
Minister Presidènt Pisas huntu ku un representashon di Refineria di Kòrsou (RdK) i di Multi Disciplinary Project Team (MDPT) tabata presente na Beijing kaminda e foro “Fortifiká koperashon internashonal i yuda konstruí e ‘Belt and Road’ pa un Desaroyo ‘Win-Win’” a tuma lugá. One Belt One Road ta un strategia di desaroyo di gobièrnu Chines basá riba koperashon a base di rèspèt i benefisio mutuo, kual e gobièrnu Chines ke logra a base di konekshon ku partinan stratégiko di mundu, manera entre otro Karibe i Latinoamérika.
Desaroyo
E strategia di desaroyo aki ta loke lo benefisiá Kòrsou. Invershonistanan en general tin bista solamente riba e ganashi ku nan ke logra, loke ta trese hopi bes kuné dominio i eksplotashon. Sinembargo China ke hasi negoshi a base di desaroyo. Desaroyo di e hende, di e empresa i di e pais (People, Enterprise, Nation). Segun Minister Presidènt Pisas ei Kòrsou tin oportunidat di logra e desaroyo ku Kòrsou ke, pero ku ta difísil pa logra sin sosten di un partner grandi i poderoso, ku tambe ta kere den desaroyo di e ser humano. Kon poderoso China ta, ta konosí: e pais tin e ekonomia di mas grandi despues di Merka i e tin e reserva finansiero di mas grandi di mundu, esta di 4 trilion
(esta 4 mil bion) dòler. For di aña 2005 China ta invertiendo den práktikamente tur isla den Karibe.
Konferensha finansiero
Den kuadro di e foro tabatin tambe e konferensha finansiero “E Promé Konferensha Internashonal Avansá tokante industria i finansa di ‘The Belt and Road’”, ku respaldo di “Silk Road Planning Research Center”, “International Cooperation Center” i “National Development and Reform Commission”. E último aki ta e organisashon di gobièrnu Chines enkargá ku maneho makroekonómiko di China i komo tal e ta hunga un ròl importante den e invershonnan internashonal di China. Tabatin vários representante di gobièrnu Chines presente na e konferensha aki. Minister Presidènt Pisas a establesé kontaktonan importante ku China Development Bank, kual ta e banko ku lo finansiá e invershon ku GZE lo hasi na Kòrsou. Por sierto, e banko aki tin mas ku 1 trilion dòler na su disposishon pa hasi invershon den eksterior.
Minister Presidènt Pisas a splika ku GZE lo karga su invershon e mes, sin kontribushon di RdK, ni di gobièrnu di Kòrsou i tampoko di gobièrnu di Hulanda. E invershon ku GZE ta hasi na Kòrsou, ta kai bou di e paraplü di e strategia di desaroyo di gobièrnu Chines One Belt One Road. Na su turno, esaki ta pone ku China Development Bank lo usa un tasa di interes hopi mas abou pa e fiansa ku e ta duna na GZE pa e proyekto. Konsekuentemente esaki lo benefisiá RdK i gobièrnu ya ku e hür ku RdK lo risibí di GZE lo ta mas atraktivo. Banda di tur esaki, e echo ku e proyekto ta kai bou di e paraplü di One Belt One Road lo habri kaminda pa mas kompania estatal Chines tambe bin invertí na Kòrsou, loke gobièrnu lo pèrkurá pa resultá den mas kupo di trabou pa hendenan lokal. Den e Heads of Agreement ku gobièrnu i RdK a firma ku GZE tin pasahenan kaba inkluí ku lo garantisá mas aktividat laboral pa e trahadó lokal i aktividat empresarial pa negoshinan lokal.
Relashon
Pa e motibunan aki tabata di gran importansia ku Kòrsou tabata presente na Beijing durante di e konferensha internashonal. Kultura Chines ta respetá i duna hopi balor na relashon di hende pa hende, i tambe na relashon di pueblo pa pueblo. Na China a mira Kòrsou su bishita komo un refleho di boluntat i kompromiso pa fomentá i mantené e relashon ku tin ku GZE, despues ku aña pasá RdK i gobièrnu a firma e Memorandum of Understanding (MoU) i Heads of Agreement ku GZE. Ademas, den e aña aki, University of Curaçao (UoC) i despues PSB Bank tambe kada unu a firma MoU ku GZE.
Na China Minister Presidènt Gilmar Pisas tabatin tambe reunionnan ku alto representantenan di diferente kompania internashonal Chines, manera entre otro GZE mes i e kompania di ingenieria HQC ku a ehekutá proyektonan grandi na entre otro Panamá, Georgia, Costa Rica, Cuba i Venezuela. GZE lo bai traha ku e kompania HQC riba e proyekto di modernisashon di refineria, CRU i terminal di Bullenbaai. Minister Presidènt Pisas ta satisfecho ku e kalidat i e nivel haltísimo di “Corporate China”, kual lo keda desplegá na Kòrsou tambe den e proyektonan ku den un futuro serkano lo mira lus di dia.
Nashonal
E loke Minister Presidènt Gilmar Pisas a eksperenshá na China a konvens’é ku e invershon di GZE tin benefisionan di tal magnitut pa Kòrsou, ku ta rekomendabel pa elevá e tópiko aki riba nivel di partidonan polítiko. “E proyekto aki mester ta un tema na nivel nashonal”, el a finalisá bisando.
DIKON CHINA TA INTERESÁ DEN KÒRSOU:
• Posishon stratégiko nèt dilanti di Latinoamerika
• Haf profundo i bon desaroyá
• Serka di kanal di Nicaragua, ku lo ta hopi mas grandi ku kanal di Panamá, amplio sufisiente pa barkunan gigante transportá nan karga pa China
• Serka di materianan prima di Latinoamerika
• Situá den Karibe ku posibilidat pa desaroyá turismo di klase haltu
• Struktura polítiko stabil, ankrá riba lei
• Sistema hudisial sólido, rekonosé mundialmente
• Profeshonalnan ku konosementu i kapasidat indiskutí
• Infrastruktura bon desaroyá
• Sistema finansiero internashonal fuerte
• Telekomunikashon na nivel mundial


c: text/html

text:
Na e Isla di Saba e comportacion di termento ta halto bao di e muchanan y hobenan. Como resultado di e comportacion aki, a constata un subida den e casonan di mucha/ hoben cu ta comete ‘self-harm’ y/ of ta haya e pensamento pa tuma nan mesun bida. Den cuadro di esaki Openbaar Lichaam Saba a aserka Fundacion Telefon pa Hubentud Aruba pa sostene nan den reduci e comportacion di termento bao di e muchanan y hobenan na Saba.
Termento ta violencia cu ta sosode ora cu un persona ta haci mal uzo di su poder y ta keda ripiti esaki pa haci un otro persona daño. Termento por tuma lugar fisico, verbal, emocional of online. For di 2012 Fundacion Telefon pa Hubentud Aruba a start cu e proyecto Prevencion di Termento na Scol na Aruba. Prevencion di Termento na Scol ta un proyecto cu a ser desaroya basa ariba resultado di estudio di e profesor na Universidad di Bergen, Norway, Dan Olweus. Profesor Dan Olweus tawata reconoci como e pionero den estudio tocante termento.
Primeramente Oficina Central di Estadistica di Aruba a haci un estudio na Aruba bao di muchanan pa mira con e conducta di termento ta bao di nos muchanan. Despues di esey Fundacion Telefon pa Hubentud Aruba a drenta den scolnan cu e proyecto y a cuminsa cu implementa e proyecto. Despues di a implementa e proyecto pa 5 siman, Oficina Central di Estadistica di Aruba a bolbe drenta e scolnan y midi e comportacion. E resultado a mustra cu e conducta di termento a reduci cu 21 porciento. Un aña despues atrobe Oficina Central di Estadistica di Aruba a midi e comportacion y por a mira cu ela sigun desminui. Scolnan preparatorio, basico, special y secundario a ricibi e training aki. Actualmente tin 34 scol na Aruba cu ya caba a ricibi e training tocante Prevencion di Termento na Scol.
For di 12 di juni te cu 23 di juni 2022 Fundacion Telefon pa Hubentud Aruba a duna 4 grupo di profesional den e sector di enseñansa y veld social e training di Prevencion di Termento na Scol. Cada grupo a consisti di 11 profesional. Durante e training nan a haya conocemento di kiko termento ta ensera, nan a siña implementa e projecto y a traha ariba nan anti-pest protocol. Tambe tawatatin un grupo di mayor cu a sigui e training pa asina nan por ricibi tur informacion cu mayornan por haci uzo di dje pa asina aki trata cu e mucha/ hoben cu ta ter of ta wordo ge-ter na cas.
E training di Prevencion di Termento na Scol na e profesionalnan di Saba ta den cuadro di e ‘kenniscentrum’ di Fundacion Telefon pa Hubentud Aruba cu ta exportando conocimiento. Como un ‘Kenniscentrum’ Fundacion Telefon pa Hubentud Aruba ta exportanando conocimiento na organisacionan gubernamental y no-gubernamental den region. Banda di crea conocimiento y comparti conocimiento, awor Fundacion Telefon pa Hubentud Aruba como un ‘Kenniscentrum’ ta bai sigui exporta conocimento.
Pa mas informacion tocante di e training di Prevencion di Termento na Scol por tuma contacto cu Fundacion Telefon pa Hubentud Aruba via nos facebook: https://www.facebook.com/telefon.hubentud/, email: [email protected] of telefon 5886138/ 5884011.

robotstxt: allowed

filter: keep


text:
CNSJ ta konfirmá ku Chris Brown lo tei.
Den un reakshon kòrtiku via nan página di Facebook, e organisashon di Curaçao North Sea Jazz a konfirmá presentashon di popular arista Chris Brown riba djabièrnè 2 di sèptèmber. Den e dianan ku a pasa rumornan a kuminsá sirkulá ku Brown lo no bini Kòrsou mas pa e gran festival, debí ku el a kanselá un resiente presentashon na Repúblika Dominikana i algun otro pais den Karibe. E motibu pa kua Brown a kanselá su presentashonnan no ta konosí. Di tur manera, CNSJ a deklará ku e lo tei riba e tarima Sam Cooke durante e fin di siman di e festival. Pues fanatikonan por buska nan karchi trankil pa e kontraversial artista, ganadó di Grammy, American Music Awards i BET Awards. Chris Brown ta un di artistanan mas popular na Merka, ku vários mion disko bendí.


text:
Tokante Klínika Capriles
Ken nos ta?
Stichting Algemeen Psychiatrisch Ziekenhuis Dr. David Ricardo Capriles, o sea Klínika Capriles, ta un hospital sikiátriko general. Klínika Capriles ta brinda tratamentu, guia i kuido na hende ku problema sikiátriko i sikosisial serio.
Nos mishon
Den e tratamentu i guia ku Klínika Capriles ta brinda su klientenan, e ta dirigí su mes riba mantenshon, rekuperashon i promoshon di kalidat di bida di personanan ku problema mental.
Den nos trabou nos ta laga e siguiente ponensia guia nos:
Huntu traha na kresementu i rekuperashon
Traha huntu
Ku ‘traha huntu’ nos ta referí na e manera ku nos ta traha ku e kliente na su rekuperashon. Den e tratamentu i guia nos ta busku huntu ku e kliente í su ret, un mihó konekshon posibel ku su deseo i nesesidatnan.
Hasiendo esaki, nos trahadónan ta para banda di e kliente, sin disidí p’é kiko e mester hasi. E dunadónan di yudansa rondó di e kliente ta traha interdisiplinario. Ta enbolbí famia i otro pilánan di sosten den e ret di e kliente den e tratamentu i guia.
Kresementu
Nos ta wak e hende kompleto i no solamente su limitashon i problemanan. Nos ta sali for di loke hende por. Nos ta ofresé un kliente e chèns pa usa i desaroyá su talentonan. Fortifiká e propio forsanan di e kliente ta para sentral. Ta mira esaki den e afán pa un bida mas independiente i ful pa e kliente, i un partisipashon mas optimal posibel na komunidat.
Rekuperashon
E sosten ku nos ta brinda na un kliente ku problemanan síkiko ta na promé instante dirigí riba rekuperashon. Rekuperashon ta e dunamentu di sentido i nifikashon nobo na bida, despues ku a surgi problemanan síkiko i no semper ta méskos ku kurashon. E historia propio di e kliente ta para sentral. Ta e por indiká kiko rekuperashon ta nifiká p’é i kon e ke realisá esaki. Huntu e kliente i dunadó di tratamentu ta deliberá kon ta logra e metanan akí
Nos vishon
- Komo parti di GGz Curaçao, Klínika Capriles ta dirigí su mes ku su formanan di tratamentu ambulante i klíniko riba mantenshon i rekuperashon di kalidat di bida di hende ku problema sikiátriko. Meta ta pa sostené hendenan ku problema sikiátriko di tal forma ku nan por eksperensiá nan bida komo felis i ku sentido atrobe. E kliente ta sentral. Nos método di rehabilitashon ta yuda e kliente investigá su deseo i posibilidatnan riba tereno di biba, traha, siñan, tempu liber i kontaktonan sosial.
- Klínika Capriles ta traha estrechamente huntu ku tur stakeholder. Bou di stakeholder nos ta komprondé hendenan den e ret sosial di e kliente, manera dòkter di kas, hospital, tin bia hustisia i polis, i otro proveedónan di kuido ku kual e kliente tin of por bai tin di aber kuné. Nos ta para pa un aserkamentu di kuido integral, den kual stakeholders ta hasi palabrashon tokante e metanan aspirá pa un kliente.
- Klínika Caprilesta un hospital sikiátriko general. Klínika Capriles a spesialisá su mes den tratamentu di sierto gruponan di kliente. Aki por pensa por ehèmpel tratamentu di hendenan ku sikósis. Otro gruponan importante ta mayornan di edat, adiktonan i hendenan ku un limitashon mental. Ta apliká e konosementu i eksperensia tantu ambulatorio (den ambiente di kas) komo klíniko (ora di tratementu den klínika). Nos ta kompartí nos ekspertisio ku institushonnan manera Fundashon Verriet, Stichting Birgen di Rosario, Fundashon pa Maneho di Adikshon i Mental Health Caribbean (Bonèiru).
- Na su lokalidat Klínika Capriles ta brinda kuido forénsiko ku un nivel di seguridat 2. Klientenan ku ta bin na remarke pa kuido ku un nivel di seguridat 3 òf mas, lo trata den futuro pafó di e tereno di Klínika Capriles. Esaki ta sosodé den un setting será den kual e libertat di moveshon di e kliente ta limitá. Un tratamentu por kuminsá einan òf sigui si e kliente ta kapas.
- Ta amplia fasilidatnan ambulante ku e meta pa mas tantu posibel trata hende na nan propio kas. E warda di krísis por ehèmpel ta duna ayudo na hendenan den emergensia sikiátriko, ku e meta pa evitá un atmishon den klínika. A redusí e kantidat di kama pa adulto na un mínimo sosialmente aseptabel. Esei ta sufisiente pa kumpli ku e demanda for di komunidat.
- Ta duna e klientenan atmití tratamentu den un ‘ambiente kurativo’ ku ta kontribuí positivamente na e rekuperashon. E edifisionan i terenonan ta di tal forma ekipá ku ta reina un esfera relahante i agradabel.Un enbolbimientu aktivo di famia i komunidat tambe ta forma parti di e ambiente kurativo akí.
- Banda di un ambiente kurativo, mester di un ‘kultura sigur’. Kolaboradónan ta traha huntu na un kultura den kual tur hende, trahadónan i klientenan, por sinti nan mes sigur. P’esei trahadónan ta wak nan manera di traha krítikamente. Nan ta hasi situashonnan insigur ku por papia di dje i huntu ku otro ta siña kon por mihó. Klientenan por konfia ku nan ta den bon man. Seguridat ta un kondishon importante pa klientenan por rekuperá i krese.
-
Nos balornan núkleo
Klínika Capriles ta manehá un kompas étiko ku ta duna rumbo na e manera kon nos ta traha. E kompas akí ta enserá tres balor núkleo ku ta den liña ku nos vishon i ta yuda realisá nos metanan. Esakinan ta balornan núkleo di GGz Curaçao tambe.
Kompromiso
Nos ta komprometé na klientenan, koleganan i komunidat. Saliendo for di un sintimentu di union i igualdat, nos ta kontribuí na e mishon di GGz Curaçao.
Kapasidat
Nos ta kapasitá den nos profeshon. Kliente i koleganan sa kiko nan mag di spera di nos. I nos ta siña kontinuamente pa tene nos konosementu na nivel.
Konfiabilidat
Nos ta konfiabel. Palabra ta palabra. Nos ta hasi loke kliente i koleganan mag di spera di nos.


text: Dialuna atardi a drenta informe di cu un mucha muher a core bay na cas di un bisiña pa bati alarma cu 4 Nissan March lo a yega na nan cas na Papilon posiblemente pa regla cuenta cu su ruman homber, mesora a dirigi un patruya na e sitio. Na yegada di e patruya a bin compronde cu un rato prome e autonan menciona a yega na e adres posiblemente cu mal intencion e momentonan ey e ruman homber tabata cerca un otro amigo na Oranjestad y e ruman muher a core bay na e bisiña pa bati alarma. Despues di esey e autonan a move posiblemente a sali bay en busca di e ruman homber. Mientras tanto e ruman homber a bin cas y polis a papia cun’e pa haya sa cual ta e problema.


text:
Aruba Astro Research Int. ta informa cu Dia 8 di November 2022 lo tuma lugar un eclipse total di luna saros 136 cual ta full visibel den Oceano Pacifico, Asia, America pa cual un parti di e eclipse lo wordo observa parcial y total pa un duracion cortico esta cu Aruba lo por observa un eclipse parcial y total pero di un duracion cortico paso e ta net na bahada di e luna y mester tene cuenta cu e nubianan na horizonte. Si tempo y nubia coopera nos lo tin oportunidad di por observa un parti di e evento celestial aki.E evento mes ta inicia pa 4:02 am di marduga cu e eclipse di e sombra di Penumbra y pa 5:09 am di mainta trempan ta inicia e eclipse parcial y pa 6:16 am di mainta ta inicia e eclipse total di e luna y pa 6:59 am di mainta e parti maximo di e eclipse no ta visibel dor cu e luna a bah ana horizonte na e momento ey. Magnitude di e eclipse ta bai ta di 1.359
Event UTC Time Time in Oranjestad* Visible in Oranjestad
Penumbral Eclipse begins 8 Nov, 04:02:15 Yes
Partial Eclipse begins 8 Nov, 05:09:12 Yes
Full Eclipse begins 8 Nov, 06:16:39 Yes
Maximum Eclipse 8 Nov, 06:59:11 No, below the horizon
Full Eclipse ends 8 Nov, 07:41:36 No, below the horizon
Partial Eclipse ends 8 Nov, 08:49:03 No, below the horizon
Penumbral Eclipse ends 8 Nov, 09:56:09 No, below the horizon
Saludos Cordial,
M.Bislip
Aruba Astro Research Int.


text:
KSE a kontrolá tur 120 mil papel di vota.
Despues ku Konseho Supremo Elektoral (KSE) a risibí un karta di lider polítiko di Movemento Futuro Kòrsou tokante papelnan di vota pa elekshon di 30 sèptèmber, KSE a saka un komunikado ofisial pa aklará un ke otro i asina evitá konfushon. Asemas KSE ta enfatisá ku organisashon di elekshon ta korektamente hasí.
Debí na e paro general di 15 sèptèmber último, a surgi un retraso di dos dia den imprenta di e papelnan. Pa por a kumpli debidamente ku e trabou pa terminá e papelnan di vota na tempu mester a pura e proseso i esaki a okashoná mas fayo ku normalmente. Na momentu ku Konseho Supremo Elektoral a konstatá fayo den e papelnan di vota, a opta pa segurá e proseso dor di hasi un kòntròl di 100%, durante e fin di siman ku ta tras di lomba. Pues un trabou inmenso a tuma lugá for di djasabra mainta te djadomingu anochi 8or pa kontrolá tur 120 mil papel di vota.
Ta kustumber ku semper tin un kantidat di papel di vota ku ta sali malu for di imprenta, pero e biaha aki esei a resultá muchu mas tantu ku normal. Durante e kòntròl a eliminá tur papel di vota ku no tabata adekuá i asina sigurá ku tur papel di vota ku ta bai usa djabièrnè awor, ta di kalidat korekto i konforme na loke lei ta rekerí.
Konseho Supremo Elektoral ta suprayá ku tur loke ku ta keda hasí den preparashon pa elekshon 2016, ta sosodé korekto ku e solo ophetivo pa salbarguardia e proseso demokrátiko den nos pais.


text:
…durante di DER Touristik Campus LIVE Caribbean Islands 2018…
WILLEMSTAD- 11 di yanüari 2019 – Resientemente Ofisina di Turismo di Kòrsou (CTB) a partisipá na DER Touristik Campus LIVE Caribbean Islands 2018 ku a tuma lugá na Hilton Barbados Resort. DER Touristik ta un di e organisashonnan mas grandi di biahe i turismo na Europa. Durante 10 dia e mihó agentenan di biahe a partisipá na un ‘campus’ den kual nan a risibí informashon i entrenamentu riba produktonan di DER Touristik i su partnernan. Total a konta ku partisipashon di 94 agente di biahe.
‘Campus LIVE Caribbean Islands’ a konsistí di diferente komponente, e 94 agentenan di biahe a keda repartí den grupo di 6 ku a bishitá diferente destinashon den Karibe inkluyendo Kòrsou. Durante e pre-tour di 5 dia nan a sera konosí ku e destinashon mas mihó. Despues di e pre-tour e agentenan di biahe a reuní na Barbados pa e seminario prinsipal kual tabatin un durashon di 3 dia. Aki e agentenan di biahe ku a bishitá Kòrsou a representá nos isla durante di e ‘Round Table Talk’ kaminda partnernan importante di Der Touristik a wòrdu invitá pa haña mas informashon di e diferente destinashonnan. Durante e ‘Round Table Talk’ a elaborá tambe riba entre otro e konekshon aéreo ku Condor. E agentenan di biahe a haña e oportunidat tambe pa presentá Kòrsou komo destinashon na e otro agentenan di biahe durante un Feria di Biahe ku ta forma parti di e totalidat di DER Touristik.
CTB ta wak bèk ku satisfakshon riba otro seshon di kapasitashon eksitoso.


text:
Interlingua
Interlingua ta un idioma artifisial internashonal ku despues di 15 aña di estudio lingwistiko a keda inventá pa e International Auxiliary Language Association (IALA) ront 1951.
E ta aplikashon palabranan esei on trova den mas idiomanan di e Oropa oksidental. Illo ha devenite inventate per e IALA - un grupo di personanan (e mas konossite essente Alexander Gode) esei laborava super nan projekto durante ultra 20 aña. Illes finiva í publikava e prime diktionario den 1951. Interlingua ha devenite kreate super e base di e vokabulario di e siguiente idiomanan: ingles, franses, spaño, portugues, í italiano
E nomber di e idioma ta kompone pa dos parti: inter ku ta nifika "inter"; lingua ku ta nifika "idioma". E desaroyadonan a elegi e nomber "interlingua" pasobra illes voleva esei la idioma sia applikate pa fasilita e kommunikashon entre persona di diferente pais. Pasobra interlingua ha devenite kreate artifisialmente pro esser un idioma fásil, illo ta mas fásil di sińa esei idiomanan natural.
Mashá milles di personanan por aplikashon interlingua, í parlatores di interlingua affirma esei meyon di personanan komprende lo (por lesa tekstonan í tendé algun esei kombersá den interlingua) sin besonio na sińa lo primemente.
Il son dos altere idiomanan artifisial den e mundu kon ultra 1000 parlatores - esperanto í ido. Illos dos ha devenite kreate pre interlingua. Alikun personanan pensa esei esperanto í ido sia mas fásil na sińa pasobra iste idiomanan non ha "ekseptiones" (palabranan esei infringe e regulas), sed altere personanan pensa esei interlingua sia mas fásil pasobra e disveloppatores eligeva kada e palabranan den modo esei sia fásil na komprende pro personanan qui konosé ingles, franses, spaño, portugues, o italian, sed il son idiomanan komo oksitan í romanian, kada idiomanan esei veni di latino, e idioma usate den Roma ante longe tempore.
Den mas, e parlatores di Interlingua affirma esei nan idioma representa un nobo latino, net mas simple í "modernisate".
Ehempel di teksto den Interlingua[editá | editá fuente]
- Lingua natural e musical de parolas international e un grammatica minimal. Comprensibile facilemente per personas intelligente. Le medio de communication adequate pro le solution del confusion de Babylon.
Pater Noster den Interlingua[editá | editá fuente]
- Nostre Patre, qui es in le celos, que tu nomine sia sanctificate; que tu regno veni; que tu voluntate sia facite super le terra como etiam in le celo.
- Da nos hodie nostre pan quotidian, e pardona a nos nostre debitas como nos pardona a nostre debitores, e non duce nos in tentation, sed libera nos del mal.
Interlingua den Wikipedia[editá | editá fuente]
Interlingua tin tambe su propio Wikipedia.


text:
ORANJESTAD; Diabierna atardi Minister Endy Croes a haciun bishita di cortesia na cas di sr. Carlos Calulu Comenenciapa sorprende cu e reconocemento di ‘Baluarte di Deporte’.
Na comienso di luna di october Calulu a wordo selecta den e ekipo di e 11 miho futbolista entre 100 futbolistanan di Curaçao pa Federacion di Futbol di Curaçao en conexion cu nan 100 aña di existencia.
Calulu a cuminsa hunga futbol cu e edad di 7 aña cu ekipo di Puppilen di Estudiantes na Mundo Nobo. Despues Calulu a hunga pa Sithoc, cual ekipo tabata e unico cu Calulu a hungana Curaçao. Despues di a cosecha exitonan grandi cu Sithoccomo medio campista, na edad di 23 aña Calulu a bin Aruba y ta formando parti di SV Dakota.
Cu SV Dakota Calulu hunga tres campeonato, di cual tur tresbiaha SV Dakota a titula Campeon di Aruba. Calulu tabataestelar den seleccion di Antias.
Den presencia di Calulu su yui sra. Xiomara Beke – Comenencia e mandatario a haci entrega di e reconocementodi ‘Baluarte di Deporte’ na e legendario Calulu Comenencia. Minister di Enseñansa y Deporte Endy Croes ta gradici Calulupa su dedicacion y aporte den deporte di futbol na Aruba.


text:
…Durante evento na New York City…
WILLEMSTAD- 20 di febrüari 2018 – Resientemente, Kòrsou a partisipá na TravMedia su International Media Marketplace na siudat di New York. Gianina Atalita (CTB) i Michelle George (Diamond PR) a reuní ku 24 periodista prominente den un serie di enkuentro personal, ‘one-on-one’, di 15 minüt kada un, den kua nan por a kompartí notisia di e isla i historia úniko, i na mes momento forma laso mas fuerte ku medionan di komunikashon, habriendo kaminda di e manera ei pa kolaborashon den futuro.
E evento a tuma lugá na Javits Center, den un área di ekshibishon enorme rondoná pa muraya di glas, konosí komo River Pavilion. Komo 300 periodista norteamerikanoa partisipá den e serie di sita ku a inkluí mas di kuater ora pa desaroyá kontakto. Durante henter dia e representantenan a reuní ku diferente editor i outor freelance ku ta skirbi den medionan ku ta alkansá gruponan spesial i áreanan geográfiko importante pa Kòrsou, entre otro e Editor di Destinashon di Lonely Planet, e Editor Ehekutivo di New York Lifestyles Magazine, e Editor Asosiado di Endless Vacation i e Editor Asosiado di SmarterTravel. Algun di e otro outornan a representá Condé Nast Traveler, Travel Channel, USA Today, The Globe & Mail, Porthole Cruise Magazine, am New York, Time Out New York, Brides, Thrillist, the Philadelphia Sun Newspaper, the Queens Chronicle i mas.


text:
Riba djabièrnè 4 di mart sentral di polis a risibí notifikashon tokante un kandela na un kas situá na Seru Grandi.
Na yegada a topa ku un fèlt grandi ku a kima. Dos bòshi di mata tabata na kandela ainda. Brantwer a paga e kandela. No tabatin herido, pero e bisiñanan den besindario si tabatin molèster di holó i huma.
E habitante na e sitio kaminda e kandela a surgi a deklará ku ta djis sushi e kier a kima. El a hasi esaki den un baki di metal pero no a paga tinu ku e baki no tabatin bòm, dor di kua e kandela a plama.
Kastigabel
A papia serio ku e habitante tokante e echo ku kimamentu di sushi ta kastigabel. Un próksimo biaha lo sigui un prosès ferbal.
Lesa tambe:
- Kuater grupo di mucha a sali pa Paraguay pa kompetí den Consejo Sudamericano de Deporte Consude
- Solamente por pasa angua kontra Korona ku sita
- Gang di arte: un trayekto artístiko pa hobennan lokal
- CBS: porsentahe di poblashon di Boneiru ku ta bou di e nivel di pobresa nashonal ta birando ménos
- Despues di un búskeda polis i wardakosta a haña dos persona di edat ku tabata perdí


text:
Kralendijk – Djarason 4 di òugùstus, Tourism Corporation Bonaire (TCB) a rekonosé e delegashon di Arte di Palabra Boneiru ku a partisipá siman pasá na Aruba den e kompetensia di Arte di Palabra ABC 2021, komo embahadornan di Boneiru.
E seremonia a tuma lugá na TCB ku un kaluroso bon bini dor di e tim di ofisina di turismo. Sra. Helen Thodé a habri e seremonia ku felisitashon na tur e partisipantenan ku nan prestashon den e kompetensia i pa tur e premionan ku nan a logra. Miss Tourism Bonaire Sunniva Manuel tambe a hiba algun palabra, di kon orguyoso Boneiru ta di nan i a hasi entrega di e medaya i sertifikadonan, mientras ku Angelo Domacasse a entregá e regalitonan.
Boneiru a duna un tremendo presentashon durante e kompetensia, logrando diferente premionan i a risibi e siguiente rekonosemento for di TCB:
-Akeesha Cicilia a risibi e medaya di bròns pa su partisipashon i su tremendo presentashon na Arte di Palabra ABC 2021. -Juriella Josephia a risibi medaya di plata, komo el a logra segundo finalista den kategoria C poesia original i tambe den kategoria F kuenta original. -Lygaria Pieters a risibi medaya di plata, komo el a logra terser finalista den kategoria A poesia eksistente. -Maria Luisa Troncon a risibi medaya di plata, komo el a logra segundo finalista den e kategoria B poesia original. -Radinka Alberto a risibi medaya di plata, komo el a logra terser finalista den kategoria E kuenta original. -Irlenska Martinus a risibi medaya di oro, komo el a logra e titulo maksimo di ganador den kategoria C poesia original. -Jeaniro Dorothea a risibi medaya di oro komo el a logra e titulo maksimo di ganador den e kategoria D kuenta eksistente i tambe prome finalista den e kategoria B poesia original. -Ramso Coffy a risibi medaya di oro komo el a logra e titulo maksimo di ganador den kategoria A poesia eksistente i tambe ganador den kategoria B poesia original.
Jonathan de Windt a risibi medaya di oro pa su bon trabòu komo coach di tur e partisipantenan.
TCB ta apoya i enkurasha tur partisipante i tambe e komishon pa sigui desaroya e talento ku kada un tin i ta sumamente orguyoso di nan logronan durante e kompetensia di Arte di Palabra ABC 2021 na Aruba.
Un danki spesial na SKAL, na mayornan i e personanan ku a duna nan aporte pa sostene nos hobennan i e komishon organisado
Lesa tambe:
- Kuater grupo di mucha a sali pa Paraguay pa kompetí den Consejo Sudamericano de Deporte Consude
- Solamente por pasa angua kontra Korona ku sita
- Gang di arte: un trayekto artístiko pa hobennan lokal
- CBS: porsentahe di poblashon di Boneiru ku ta bou di e nivel di pobresa nashonal ta birando ménos
- Despues di un búskeda polis i wardakosta a haña dos persona di edat ku tabata perdí


text:
ORANJESTAD – Manera ta custumber tur comienso di siman Minister di Turismo y Salud Publico ta repasa locual a sosode e siman anterior den su ministerio. Den e siman tras di lomba e mandatario a anuncia e continacion di e proyecto di trapi na Rodgers Beach y a anuncia tambe cu lo bay renoba e trapi na Baby Beach. Tambe a duna un presentacion di e proyecto di Aruba Happy One Pass/Seamless Travel na tur e gerentenan di e hotelnan. A sera e siman cu un ceremonia di despedida pa sra. Joan Van Heiynigen cu a baha cu pensioen.
Dialuna siman pasa e mandatario a anuncia cu lo bay renoba e trapi cu ta situa na Baby Beach, tambe lo bay embeyese e trapi na Rodgers Beach cu arte di mosaic. Di e forma aki ta keda haci inversionnan den e mantencion y mehoracion di e infrastructura den e area aki mescos cu tabata e caso na Rodgers Beach cu a tuma lugar exactamente 1 aña pasa. Cu ayudo di e grupo di artsfair ta bay converti e trapi aki den un otro atraccion pa nos bishitantenan.
Den cuadro di innovacion diahuebs a tuma lugar e presentacion di e proyecto di Aruba Happy One Pass/Seamless Travel na Hyatt Place. E presentacion aki a keda presenta na tur e gerentenan di hotelnan y industria di hopitalidad riba nos isla. E proyecto aki lo bay yuda na promove nos turismo, e lo transforma e experiencia di cada un bishitante, ofreciendonan e miho calidad di servicio prome cu nan stap den e avion rumbo pa nos isla. E obhetivo principal di e “Seamless Travel Experience” ta pa fomenta un proceso di biahe ful digitalisa y mas eficiente pa biaha for y pa Aruba.
Finalmente pa sera e siman diabierna den un ceremonia hopi bunita a tuma despidida di Sra. Joan Van Heiyningen kende a baha cu un pensioen bon mereci. Aki por a aprecia henter e trayectoria di Sra. Van Heiyningen kende a traha na Departamento di Salud Publico y a fungi como hoofd di e departamento di Jeugd Gezondheids Zorg desde 19 di mei aña 1986.


text:
Por a mira cu riba medionan social a tuma nota cu hende a mustra preocupacion na muchanan cu ta keda cas y por sufri abuso verbal, negligencia pa motibo di stress. A comunica cu Fundacion Respetami pa splica tocante casonan asina
Janiree van der werf, trahado preventivo di Funacion Respetami a bisa cu nan ta dunando informacion cu ta enfoca riba mayornan y con pa actua riba medionan social. Nan ta compronde cu situacion actual ta causa stress pa mayor.
Den caso asina, hopi mayor ta riba incertidumbre pa motibo si no sa si nan ta bay cobra pa fin di luna, nan a perde trabou y ta cera na cash unto cu e mucha cu no ta bayendo scol actualmente.
Segun van der Werf ta importante pa mayor keda comunica bon cu nan yiu y keda duna sosten si ta necesario ‘papia cu mucha’ sinembargo e ta bisa cu tin mayor cu ta haya dificil pa comunica cu nan yiunan.
E ta bisa cu pa abuso y negligencia, tin conseho y tips di otro fundacion manera Fundacion pa nos muchanan y tienda di educacion. Eynan ta haya tips pa lanta nan yiu na un manera mas saludabel.
E ta splica cu si hende mantene na esey ta bay tin menos risicio di abuso di menor ‘e ta baha’. “Ora nos ta papia di abuso fisico ta manera ora ta disciplina yiu, structura pero tin persona cu ta usa sota ainda, pero tin otro forma di haci esaki cu ta mas saludabel y beneficio pa e muchanan cu no mester tin consecuencia cune.”
Un punto cu e ta nota tambe cu mayornan ta tuma e accion di suta pasobra asina nan mes a wordo siña, e abuso fisico, emocional y verbal pa motibo di stress di mayor. Den e dianan aki e mucha no tin otro mucha, of no tin supervision. Ta importante pa pone atencion na locual e mucha ta haci ‘pasobra den situacion actual asina child abuse por subi’ y mester ta preventivo.
Fundacion Respetami ta keda bisa pa e mayor of e cuidador di e mucha pone e siguridad di e muchanan ‘esey ta e tips cu semper tin cu zorg pa pone na prome luga’ pa laga e mucha tin e confiansa cu e mayor cu ta cuid’e sin laga e mucha pa su cuenta ‘mester tin confiansa y stipula regal’.
Tambe ta remarca cu pa entretene e muchan den weganan creativo pa locual ta e parti di desaroyo pero mester tin regla stipula pa e muchanan mas grandi. Pa bisa nan cu ta okay pa bisa no y semper e confiansa ta importante.
E ta contesta cu tin mayor ta sinti bon pa e forma cu nan ta actua. “Tin cultura cu e manera di educa ta uno autoritorio, streng. Nan ta bisa nan yiu cu nan ni tin nada di bisa, ami manera mayor ta dicidi tur cos”, e ta splica
Den caso asina e mucha cu ta mas grandi por papia cu e mayor caminda e por bisa ‘ami no ta haya e ta manera adecua’ y por yega na otro solucion. Sinembargo pa e muchanan chikito si por ta un problema mirando cu nan no por defende nan mes.
Esey ta pone mas riesgo den abuso fisico, unda cu e mucha chikito por ta den risico pa haya sota. Van der Werf ta bisa esey ta momento caminda e ‘bisiña ta hunga un rol grandi’ den e sentido cu si e ta tende of wak algo fuera di lo normal por acerca na e famia y puntra si tin algo malo of con por yuda.
E ta enfatisa cu esey ta necesario pa asina mustra sosten y yuda den e asunto familiar. Si ta wak cu e situacion ta mas erg cu locual e por haci of a yega mas leu por yama busca conseho na 5881010 Bureau Sostenemi, of si ta sinti cu bida ta den peliger tambe por yama 100 pa actua di biaha.
Fundacion lo keda activo den e dianan siguiente pa cualkier informacion cu comunidad mester riba medionan social. Famia of mayor por manda mensahe, comenta of keda diferente manera pa keda informa.


text:
Bonbiní na IQOS Club
Bira un miembro i risibí 18 punto inmediatamente..
Nos ta rekompensá bo preferensia i lealtat.
Gana punto i usa nan na nos Tienda IQOS òf serka nos agentenan komersial IQOS.
GANA PUNTO KU KADA KOMPRA KU BO HASI
Gana un porsentahe di bo faktura riba kalke kompra ku bo hasi den nos tienda IQOS òf serka nos agentenan komersial IQOS.
Si bo kompra ta di:
ANG 1 - 99, bo ta risibí 2% na punto
ANG 100 òf mas, bo ta risibí 3% na punto
Kòrda, mas bo kumpra, mas bo ta haña!
KOMPARTÍ BO EKSPERENSIA
Referí un amigu humadó adulto pa purba IQOS a traves di:
IQOS Shop (Zuikertuin Mall)
IQOS agentenan komersial (+599 9 670 4908)
Call Center (+599 9 788 9998)
Si bo amigu referí kumpra un aparato ámbos ta gana 35 punto riba bo tarheta di membresia IQOS CLUB.
Pasobra tin un mihó alternativa!
Pidi bo tarheta na bo tienda IQOS òf serka nos agentenan komersial IQOS.
Kondishonnan general ta aplikabel
CHÈK BO KUENTA
E produkto di tabako aki ta daña bo salú i ta adiktivo


text:
Banco Central di Aruba (BCA) a conclui e encuesta di percepcion di negoshi pa e di tercer trimester di 2022. E encuesta di percepcion di negoshi ta evalua e percepcion economico di e negoshinan local.
Durante e tercer trimester di 2022, e asina yama ‘Business Perception Index’, cu ta consisti di e indicenan di condicionnan economico actual y condicionnan economico a corto plaso, a keda mescos na 104,6 (mira Grafiek 1). E resultado ta debi na un caida leve den e condicionnan economico actual.
Grafiek 1: ‘Business Perception Index’
Fuente: Banco Central di Aruba
E indice di condicionnan economico actual a baha cu 0,1 punto di indice te na 105,1 compara cu 105,2 den e di dos trimester di 2022. E indice di condicionnan economico a corto plaso a keda mescos na 103,7 den e di segundo trimester di 2022 (Grafiek 2). E porcentahe di encuestadornan cu ta premira un crecemento economico positivo den e siguiente 12 lunanan a nota un crecemento di 9,3 punto di indice te na 43,9 porciento.
Grafiek 2: Condicion Economico actual y Condicion Economico a corto plazo
Fuente: Banco Central di Aruba
E relato completo di e encuesta di percepcion di negoshi ta disponibel ariba website di BCA www.cbaruba.org
Banco Central di Aruba
9 november 2022
Tocante Banco Central di Aruba
E proposito principal di Banco Central di Aruba (BCA) ta pa contribui na stabilidad financiero y prosperidad economico di comunidad di Aruba. BCA ta logra e mision aki door di implementa un maneho monetario efectivo dirigi na mantene stabilidad di balor di e florin, promove e solides y integridad di e sistema financiero y yuda mantene un sistema di pago eficiente y confiabel.
Banda di su tareanan principal, BCA ta encarga cu emision di biyete di florin y moneda di florin y ta e bankero di gobierno. Ademas e ta regula e transaccionnan di pago cu exterior y ta administra e divisanan di Aruba y ta controla e uzo di esaki.
Pa mas informacion tocante Banco Central di Aruba, por bishita su website www.cbaruba.org


text:
Kerido kompatriotanan,
Awe nos ta selebrá aña di Rei. Nos rei Willem-Alexander ta kumpli 55 aña. Nos ta deseá e ku su famia un kumpleaño felis i un selebrashon ameno. E aña akí Dia di Rei ta den lus di konektividat, enlase, union efektivo ku otro. Ta un tema na su lugá, pasobra ku selebrashon di aña di Rei, tambe aki den nos parti di Reino, nos ta afirmá nos laso ku Kas Real. Pa mi ta un honor i un plaser di por dirigí palabra na boso tur akí en konekshon ku tal selebrashon.
Ta parse ku e pandemia ku e último añanan tabatin mundu den su gara, awor na Kòrsou ta bou di kòntròl. Lamentablemente te ainda, ketu bai, nos ta sigui eksperensiá e konsekuensianan. E pandemia a sagudí nos fundeshi ekonómiko fuertemente i a trese den klaridat prinsipalmente e partinan débil, den sentido sosio-ekonómiko. Sin embargo, konsekuensianan di e krísis lo tabata muchísimo pió, si nos no tabatin e laso ku Reino.
Pa den futuro tambe ta eksistí e boluntat di sigui brinda nos apoyo den kuadro di Reino, pa nos por logra bini ariba bèk komo pais. E apoyo akí tin komo ophetivo, hasi ku Kòrsou ta resiliente; e ta ofresé nos pais e oportunidat ademas di realisá tan pronto posibel i riba nos propio forsa e outonomia atkirí; aktualmente ta debatiendo kon esaki mester sosodé. Ta un bon kousa; pasobra nos mester sigui skucha otro i sigui komuniká ku otro semper ku un ophetivo na mente: sirbi nos hendenan. Gobièrnu ta hañ’é dilanti di e tarea difísil di implementá e reformanan nesesario. Den e proseso akí ta inevitabel ku ta topa tropieso na kaminda. Mi speransa i ekspektativa pa boso, siudadanonan di Kòrsou ta, ku nos por mira huntu den direkshon di un futuro kolmá ku konfiansa. Ta di komprondé, ku komo representante di Rei i di gobièrnu di Reino mi no ta kompletamente ophetivo. Mi ta spera ku lo por pordoná mi esaki, prinsipalmente awe riba dia di Rei su aña. Pero ... na promé lugá ..., mi ta Yu di Kòrsou!
Mi ta konvensí ku den nos pueblo ta eksistí e potensial di reforma. T’ei ta kaminda nos forsa ta sinta. I sigur esaki ta e kaso tambe serka nos hendenan ku a skohe otro pais pa nan bai biba. Nos mester mobilisá e forsanan ei. Ta nesesario pa nos bolbe bira atraktivo pa nos siudadanonan, pa nan no tin nodi di sali bai buska un mihó bida otro kaminda; pero inkluso ku esnan ku ya ta biba afó, lo skohe hustamente pa nan bolbe nan patria.
Esaki ta un bon momento tambe pa reflekshoná riba e hendenan ku semper ta komprometí ku nos sosiedat. Ayera mi tabatin e plaser di otorgá na nòmber di Su Mahestat Rei, 23 kondekorashon real na kon-siudadanonan ku durante hopi aña a desplegá servisio i dedikashon na benefisio di nos komunidat. Mi ta bolbe felisitá e dekoradonan ku nan honorabel distinshon.
Nos ta selebrá dia di Rei 2022 den solidaridat ku tur e siudadanonan di reino na Aruba, Boneiru, Saba, Statia, Sint Maarten i na Hulanda. Tambe na nòmber di mi esposo, Herman, mi ta proponé un bríndis pa salú di nos Mahestat Rei na okashon di su aña i pa tur e méritonan di nos dekoradonan.
Biba Rei!
Kerido kompatriota,
E pandemia di ‘Corona’ un bes mas a gòlpia nos ku forsa e aña akí, ounke di forma distinto. Desafortunadamente, hopi di nos tin di paga un preis haltu pa esaki. Pa hopi empresario a resultá difísil mantené nan negoshi habrí a pesar di e sosten ku gobièrnu a bin ta duna. Empleadonan regularmente a haña nan ta risibí ménos entrada pa asina entre otro por baha gastu di gobièrnu i di empresanan. Muchanan ku ta bai skol a pèrdè basta lès, miéntras ku nos studiantenan tambe a haña nan ta keda pa largu tempu nan so den nan kamber leu fo’i kas. Pa no papia mes di nos sektor di kuido ku te ainda ta bou di basta preshon.
Sinembargo, durante e aña akí ku ta serka di kaba, nos a deskubrí formanan nobo pa uni a pesar ku e pandemia a tene nos mas separá di otro ku loke mi a deseá di mira. Esaki, brindando amor pa otro. Pasó amor a demostrá di por vense tur klase di kontratempu! Amor pa famia i amigu por salta kualke barera i salta kualke distansia. Dios grasia ku e teknologia di awendia tambe ta aportá hopi bon den situashonnan manera esaki. Di e forma akí nos a demostrá nos mes di ta kapabel pa huntu logra manehá e krísis akí, kuidando nos mes i kuidando otro. No solamente riba tereno di salubridat, pero tambe pa ku nos seguridat i bienestar. Esaki ta algu di apresiá, sigur awor na okashon di Pasku.
E desafionan ku Kòrsou ta enfrentando ta grandi; e abismo di pobresa a bira pió debí na e pandemia, tin hopi inseguridat riba merkado laboral, falta di invershon, eskases den sektor sosial, falta di kumplimentu den prestashon di servisio públiko i e deterioro di loke nos muchanan mester presta den enseñansa ta motibu di preokupashon.
E gabinete ku na yüni a asumí e kargo, ku na kabes Promé Minister Pisas, tambe ta konsiente di tur e desaroyonan akí. Gobièrnu ta trahando enérgikamente pa implementá e akuerdonan ku a sera ku Hulanda den kuadro di e Pakete Pais, o sea, e Landspakket. Esaki ta algu ku nos tur por mira i konfirmá, i ta bon pa nos apresiá. E krísis di ‘Corona’ a mustra kuantu nos ta dependé di otro, no solamente nos komo pueblo di Kòrsou, sino tambe komo pais huntu den Reino, i asta komo parti di mundu. Nos a rekonosé esei i nos ta trahando duru na tur dos banda di oséano pa, mediante kooperashon denter di Reino, kombatí e krísis i krea un pais resiliente a traves di desaroyo i reforma. Respetá i konfia otro ta nifiká ku e dependensia ei ta un fortalesa kaminda por yega na e sosten nesesario. Esaki ta mustra un bes mas ku denter di Reino tin muchu mas di loke ta uni nos ku loke ta separá nos.
E aña akí, nos isla a bolbe mustra generosidat i solidaridat. Vários kompatriota a komprometé nan mes desinteresadamente ku un bon kousa. Bunita ehèmpel di e kompromiso akí nos por a mira durante bishita resien di prinsesa Beatrix na Kòrsou. Ta trata aki por ehèmpel di:
- Oscar, un yònkuman di 10 aña, ku spontáneamente a tuma e kurashi pa yuda salba bida di un flamingo ku despues a risibí e nòmber Oscar;
- e esfuersonan kontinuo di organisashonnan kontra violensia doméstiko i abuso di mucha;
- i tambe e inisiativa di residentenan lokal pa huntu krea un hòfi den bario ku awor ta produsiendo fruta i bèrdura fresku tur dia.
Tur e ehèmpelnan akí, ni maske kon grandi òf chikí, ta kontribuí grandemente na e espíritu i nifikashon di Pasku. Ta ehèmpelnan ku ta pone mi sinti orguyoso komo boso gobernador i ta kosnan pa nos tur tambe tesorá.
Nos libertat individual ta sigui limitá debí na e medidanan ku a tuma den e lucha kontra e vírùs di ‘Corona’ i ku obligatoriamente nos mester kumpli ku nan, kual tin be por tin konsekuensianan grandi pa nos. Awor ... na lugá di sufri, nos por disidí pa huntu aseptá i prosesá e limitashonnan akí! E ora ei e karga ta bira ménos pisá. Libertat tin su nifikashon esensial si huntu nos por eksperensi’é i us’é na bienestar di otro, en partikular na bienestar di henter komunidat di Kòrsou. Ta yega e dia ku nos lo por bolbe interaktuá manera kustumber ... ku welanan por karga nan ñetu riba skochi, ku nos por bai misa, Snoa, mòskei i tèmpel sin restrikshon, gosa huntu di un bunita espektákulo i evento deportivo i selebrá tur loke nos ke den libertat total. Hustamente e tempu akí di aña ta eksigí mashá di nos tur, pero mi ke pidi boso pa sigui perseverá. Mi ta spera aserka ku mi por konta ku boso tambe pa yuda redusí e vírùs na Kòrsou. Ta na interes di nos tur; tantu di e personanan enfermo òf frágil komo di e hendenan ku ta pèrkurá pa nan sernan kerí.
Huntu nos ta warda yegada di e aña nobo, ku e speransa ku na 2022 i den futuro nos por bolbe brasa otro plenamente!
Mi kasá Herman i ami ta deseá tur hende, unda ku bo por ta, i kual sea bo sirkunstansia personal, un felis Pasku!
Manera semper, mi pensamentunan i kurason ta ku boso.
De Gouverneur van Curaçao , mevrouw L.A. George-Wout, heeft hedenmiddag het eindverslag van de formatie met de formateur, de heer C.A. Peterson, besproken. De Gouverneur heeft kennis genomen van de bevindingen van de formateur met betrekking tot de vorming van een nieuw kabinet. Op donderdag 10 juni 2021 zal het eindverslag van de formatie worden besproken met de politieke leider van Movemento Futuro Korsou, de heer G. Pisas, en met de politieke leider van Partido Nashonal di Pueblo, mevrouw R. Larmonie. Naar aanleiding van dit gesprek wordt het moment van de beëdiging van het nieuwe kabinet bepaald.
Awe mèrdia Gobernador di Kòrsou, señora L.A. George-Wout, a pidi señor C.H. Peterson pa komo formador e pasa na forma un gabinete ku por konta ku sosten di e partidonan polítiko Movementu Futuro Kòrsou (MFK) i Partido Nashonal di Pueblo (PNP).
E gabinete nobo ku ta bai forma awor lo mester konsistí di persona dispuesto i kapas di implementá di forma íntegro, desididu i balansá e akuerdo di gobernashon ku ainda mester kaba di finalisá. A pidi señor Peterson pa e sigurá ku den e akuerdo di gobernashon ta dediká atenshon di forma konkreto, na e retonan anteriormente menshoná den e enkargo di informashon (esta: redusí pobresa, rekuperá finansa públiko, desaroyá ekonomia, mehorá edukashon, rekuperá infrastruktura, mehorá atenshon médiko i lucha ku efikasia kontra kriminalidat).
En bista di urgensia di e problemanan ku e gabinete nobo lo enfrentá i e tantísimo asuntunan koriente, a pidi tambe pa konsiderá ku den e akuerdo di gobernashon ta dediká e atenshon nesesario na e forma ku e gabinete nobo tin plan di deliniá e forma di kooperashon denter di Reino. A enfatisá ademas ku ta di gran importansia pa e polítika ku gobièrnu ta bai hiba ta kontribuí na perspektiva pa pueblo i ta kondusí na stabilidat i trankilidat den nos komunidat.
A pidi señor Peterson ademas pa e sigurá ku ora ta forma gobièrnu ta tene kuenta ku ta kumpli debidamente ku e Ordenansa Nashonal riba Integridat di Ministernan (kandidato).
Señor Peterson a tuma e enkargo pa forma gobièrnu na konsiderashon i lo e reportá e resultado na Gobernador pa mas tardá dia 19 di mei i lo e tene Gobernador na altura di progreso di su trabou.
De Gouverneur van Curaçao, mevrouw L.A. George-Wout, heeft hedenmiddag de heer C.H. Peterson verzocht om als formateur over te gaan tot de vorming van een kabinet dat de steun heeft van de politieke partijen Movementu Futuro Korsou (MFK) en de Partido Nashonal di Pueblo (PNP).
Het nieuw te vormen kabinet dient te bestaan uit personen die bereid en in staat zijn om op een integere wijze daadkrachtig en evenwichtig uitvoering te geven aan het nog af te ronden regeerakkoord. Aan de heer Peterson is verzocht om er op toe te zien dat in het regeerakkoord op concrete wijze aandacht wordt besteed aan de uitdagingen die eerder zijn benoemd in de informatieopdracht (armoedebestrijding, het herstel van de overheidsfinanciën, de economische ontwikkeling, aanpak van achterstanden in het onderwijs, herstel van de infrastructuur, verbeteren van de gezondheidszorg en de aanpak van criminaliteit).
Met het oog op de urgentie van de problemen waarvoor het nieuwe kabinet zich gesteld zal zien en de vele lopende zaken, is tevens overweging gegeven om in het regeerakkoord ook de nodige aandacht te besteden aan de wijze waarop het nieuw te vormen kabinet van plan is de samenwerking binnen het Koninkrijk vorm te geven. Daarbij is benadrukt dat het van groot belang is dat het beleid dat van overheidswege wordt gevoerd bijdraagt aan perspectief voor de bevolking en stabiliteit en rust in onze samenleving.
De heer Peterson is tevens verzocht te verzekeren dat de Landsverordening integriteit (kandidaat-) ministers bij de formatie in acht wordt genomen.
De heer Peterson heeft de formatieopdracht in beraad genomen en zal uiterlijk op 19 mei rapporteren over de uitkomst aan de Gouverneur en haar tussentijds op de hoogte houden van de voortgang van zijn werkzaamheden.
Zijne Majesteit de Koning heeft dit jaar 32 Curaçaose burgers een Koninklijke onderscheiding toegekend voor hun jarenlange bijzondere verdiensten ten behoeve van de Curaçaose gemeenschap. Verdiensten op het gebied van onder andere de gezondheidszorg, kunst en cultuur, de Kerkgemeenschap, sport en jeugdwerk. Verdiensten die onmisbaar zijn voor de Curaçaose gemeenschap, en eens te meer zich hebben bewezen tijdens de Covid-pandemie.
De volgende personen is een Koninklijke onderscheiding toegekend:
- Ridder in de Orde van Oranje-Nassau
Mevrouw Haydée R. Clementina
Mevrouw Carmen M.D. Coronel
De heer Eric S. Fraay
Mevrouw Rianne M.M. van Gestel
De heer Roger A. Gibbes
De heer Julio C. Hermanus “Eligio Melfor”
Mevrouw Gertrude A.J. Isidora
De heer Richard D. Simon
- Lid in de Orde van Oranje-Nassau
De heer Dennis W. Aalse
De heer Glendon C. Aniceta
Mevrouw Henriette M. Baank
Mevrouw Cecilia F. Booi
Mevrouw Valentine E. Chance-Brown
Mevrouw Ivonne G.W. Christiaan-Overdijk
Mevrouw Edseline E. Colastica-Ricardo
Mevrouw Lygia R. Da Costa Gomez-Gouverneur
De heer Ruud E. de Dood
Mevrouw Hilda H. Eliza-Brigitha
Mevrouw Chanerika C. Hellement
De heer Frank M. Holtslag
De heer Alvin E. Inecia “Tio Ali”
Mevrouw Migarda M. Isenia-Martha
De heer Franklin W. Mathilda
Mevrouw Femia M. Olbino-Schlepers
Mevrouw Lucia de Fatima Perez-Gomez
Mevrouw Davila B. Semper-Maduro
Mevrouw Myrna L. Sint Jago
De heer Gilbert C. Snijders
Mevrouw Lilian I.R. Torres-Thielman
Mevrouw Greta A. Trapenberg
Mevrouw Maria C.E. van der Valk-de Lannoy
De heer Rolandus L. Walter
Ingevolge de maatregelen die door de regering zijn afgekondigd in het kader van de bestrijding van Covid-19, zal dit jaar eveneens de officiële ceremonie waarin de Gouverneur van Curaçao op 26 april namens Zijne Majesteit de Koning de Koninklijke onderscheidingen uitreikt aan de decorandi, niet plaatsvinden. Deze wordt tot nader order uitgesteld. Op 25 april heeft de Gouverneur alle decorandi telefonisch op de hoogte gesteld van hun eervolle onderscheiding.
Dit jaar zal tevens geen viering van Koningsdag plaatsvinden. De Gouverneur zal op Koningsdag een toespraak op de nationale televisie houden. De toespraak wordt om 12 uur uitgezonden.
Su Mahestat Rei Willem Alexander a otorgá e aña akí kondekorashon Real na 32 siudadano di Kòrsou pa nan servisionan eksepshonal ku durante hopi aña nan a presta na komunidat di Kòrsou. Ta mérito den áreanan manera salú, arte i kultura, komunidat di iglesianan, deporte i trabou hubenil. Méritonan indispensabel pa komunidat di Kòrsou i ku a proba nan balor mas ainda durante e pandemia di Covid.
E siguiente personanan a risibí un Kondekorashon Real:
Ridder in de Orde van Oranje-Nassau (Kabayero den Órden di Oranje-Nassau)
Señora Haydée R. Clementina
Señora Carmen M.D. Coronel
Señor Eric S. Fraay
Señora Rianne M.M. van Gestel
Señor Roger A. Gibbes
Señor Julio C. Hermanus “Eligio Melfor”
Señora Gertrude A.J. Isidora
Señor Richard D. Simon
Lid in de Orde van Oranje-Nassau (Miembro den Órden di Oranje-Nassau)
Señor Dennis W. Aalse
Señor Glendon C. Aniceta
Señora Henriette M. Baank
Señora Cecilia F. Booi
Señora Valentine E. Chance-Brown
Señora Ivonne G.W. Christiaan-Overdijk
Señora Edseline E. Colastica-Ricardo
Señora Lygia R. Da Costa Gomez-Gouverneur
Señor Ruud E. de Dood
Señora Hilda H. Eliza-Brigitha
Señora Chanerika C. Hellement
Señor Frank M. Holtslag
Señor Alvin E. Inecia “Tio Ali”
Señora Migarda M. Isenia-Martha
Señor Franklin W. Mathilda
Señora Femia M. Olbino-Schlepers
Señora Lucia de Fatima Perez-Gomez
Señora Davila B. Semper-Maduro
Señora Myrna L. Sint Jago
Señor Gilbert C. Snijders
Señora Lilian I.R. Torres-Thielman
Señora Greta A. Trapenberg
Señora Maria C.E. van der Valk-de Lannoy
Señor Rolandus L. Walter
Di akuerdo ku e medidanan ku gobièrnu a anunsiá den e konteksto di e lucha kontra Covid-19, e seremonia ofisial kaminda Gobernador di Kòrsou na nòmber di Su Mahestat Rei ta entregá kondekorashon real na e dekoradonan personalmente, lo no tuma lugá. Ta posponé esaki te otro aviso. Dia 25 di aprel Gobernador a informá tur dekorado via telefòn di nan distinshon honorabel.
Ademas, e aña akí lo no tin selebrashon di Dia di Aña di Rei tampoko. E aña akí Gobernador lo pronunsiá un diskurso dia di Aña di Rei via televishon nashonal. Ta transmití e diskurso 12or di merdia.


text:
Minister Xiomara Ruiz-Maduro:Aruba ta cla pa wordo baha fo’i lista preto di Union Europeo
Minister Xiomara Ruiz-Maduro:
Aruba ta cla pa wordo baha fo’i lista preto di Union Europeo
ORANJESTAD – Recientemente Aruba a wordo poni riba lista preto di EU debi cu algun cambio den nos leynan no a keda efectua promer cu 1 di januari 2019. E cambionan necesario a keda pasa na april den Parlamento di Aruba y cu esaki awor Aruba ta cla pa wordo baha fo’i e lista preto di Union Europeo.
Union Europeo siguiendo e pasonan di e Organisacion pa Cooperacion y Desaroyo Economico OECD a haci un investigacion na aña 2015 riba regimen fiscal cu por ta causa daño y competencia inhusto entre paisnan miembro di e organisacion. Den e investigacion aki a sali na cla cu 3 regimen na Aruba ta wordo considera como competencia inhusto y no ta cuadra cu e reglanan di OECD. Ta trata aki di e San Nicolas Regime, e patentbox di e IPC regime nobo y e Vehiculo Transparente. Gobierno di Aruba a wordo acerca pa EU pa por haci e cambionan necesario, ya cu si no cumpli cu e reglanan nos Pais lo bay riba e lista preto di Paisnan cu ta permiti pa negoshi paga hopi menos of keda sin paga impuesto.
Gobierno a logra elimina e patentbox di e IPC regime nobo entrante 18 di oktober 2017 y a eboli e San Nicolas Regime na oktober 2018 conforme acuerdo cu EU, pero no a logra keda na cla na ora cu e cambionan na e Vehiculo Transparente promer cu e deadline di 1 di januari 2019. Pa e motibo aki, na maart EU a dicidi di pone Aruba riba nan lista preto di Paisnan cu no ta coopera cu un sistema fiscal husto.
Dia 4 di april 2019 e cambionan necesario den e leynan ‘Algemene Landsverordening Belastingen’ y e ‘Landsverordening winstbelasting’ a keda aproba pa Parlamento y dia 10 di april e ‘Landsbesluit aanwijzing reële economische aanwezigheid transparante vennootschap’ tambe a keda decreta. Cu e cambio di e leynan aki y e decreto, Aruba a cumpli cu e cambionan necesario y a manda esaki mesora pa EU pa por cuminsa e ‘delisting process’ pa por wordo baha fo’i e lista preto.
For di EU a recibi notificacion cu e Ley y e Decreto ta ‘EU compliant’ y pesey dia 17 di mei proximo durante e reunion di Ministers di Finanzas di EU, Aruba por wordo baha fo’i e lista preto y por figura atrobe entre e Paisnan cu tin un sistema fiscal cu no ta fomenta un concurencia cu ta inhusto.


text:
Paga bo boetnan prome cu bo sali cu vakantieMinisterio Publico lo cuminza intensiva e cobramento di boetnan habri entrante e siman aki. Ta trata di boetnan di aña 2019 te inicio di 2021 cu ta habri ainda.Den e cuadro ey Grenspolitie lo para viaheronan y atende nan riba nan boetnan habri prome cu nan lo...
UltimoNoticia:
Ta keda trece conscientisacion riba asuntonan di droga
Prevencion di abuso ta responsabilidad di tur
Proteccion di nos hubentud
Calidad den duna servicio
Abuso ta keda bin den famia
Mester ta disciplina cu diabetes
Factornan di comete un crimen
Negligencia di muchanan
Prome señalnan di persona cu dementia
Efectonan di abuso sexual
Mucha, hoben y adulto cu diabetes tipo 1
Meta di fundacion ta pa hende sinti nan mes na cas
Ta importante pa cada mayor ta envolvi den bida di nan yiu
Mester tin un bon enfoke y claridad den bida
Etapa y señalnan di abuso
Crimen bou di e hubentud
Actividad pa salud ta conta pa tur tipo di hende
Lo sigui traha riba campaña di prevencion
Violencia den famia a subi
Paga bo boetnan prome cu bo sali cu vakantie
Parlamento ta habri su porta bek pa publico
Relaciona cu suavisacion di e medidanan relaciona cu COVID-19 e tribune publico lo ta accesibel atrobe pa publico y prensa durante e reunionnan publico di Parlamento. Usa topaboca durante cu ta move den e edificio. Por kita tapaboca si bo ta sinta na bo luga. Mantene 1 meter y mey mas tanto posibel y purba...
Sidney Ponson Charity ta organisa rifa como su prome evento pa recauda fondo
Sidney Ponson Charity a cuminsa lora manga pa cuminsa traha pa comunidad. Ya caba nan ta prepara pa tene nan prome evento cu ta programa pa tuma luga den luna di December. Manera por corda, e fundacion cu ta hiba nomber di e pelotero cu a pone nomber di Aruba na halto den Grandes Ligas,...
CAft cu bishita oficial cerca gobernador
Riba diahuebs 1 di juli 2021 Colegio di Supervision Financiero di Aruba (CAft) a haci un bishita oficial cerca Gobernador di Aruba, Su Excelencia Alfonso Boekhoudt. E delegacion a consisti di señor Raymond Gradus (Presidente), señor Henk Kamp (miembro postula pa Hulanda) y señor Ray Thuis (Secretario). Tabata trata di un consulta periodico entre Gobernador...
Rampen Bureau ta informa:
Mirando un tempo Tropical cycolone 5 cu por bira un Horacan y lo por pasa serca di Aruba. Ta pone cu probablemente awe merdia 14.00 e Hurricane Hunters lo jega Aruba. Nan lo haci vuelo den e systema diabierna y diasabra operando for di Aruba. Pa diadomingo nan lo regresa Florida y asina nos lo...
DIMAS ta cera pa publico dia 1 juli venidero
Departamento di Integracion Maneho y Admision di Stranhero ta participa cu su oficina lo ta cera pa publico diahuebs 1 di juli 2021 en conexion cu un dia di teambuilding y reflexion pa su empleadonan.Tur servicio pa clientenan y publico en general lo reanuda riba diabierna 2 di juli for di 7.30 or di mainta....
Donacion di buki di bibliotecanan na Hulanda
Koninklijke Bibliotheek Hulanda ta reuni regularmente cu e bibliotecanan di Caribe Hulandes pa traha hunto riba diferente punto. Entre otro nos ta trahando hunto cu KB pa loke ta trata e online bibliotheek, e posibiblidad pa haci cursonan online, proyecto cu hoben y donacion di buki y mueble. Den e proyecto di donacion di buki...
‘Yuda nos, yuda 60 hoben’
Educacion ta e miho prevencion conta pobreza y criminalidad.Y esnan den necesidad mester di apoyo di nos comunidad. Estudionan ta mustra cu studiantenan cu tin nan mesun tecnologia y material di scol, no solamente ta haya mihor punto na scol, pero tambe ta crea un actitud mas positivo pa cu sinjamento, ta mehora nan comportacion...
Fase nobo:
Segun statuto di SDBA un meta importante ta pa duna informacion tocante calidad di gobernacion manera describi entre otro den Rapport Calidad. Tambe pa mustra riba e necesidad pa purba logra bon gobernacion, como condicion pa un Aruba duradero. Durante e ultimo cinco añanan desde su fundacion na 2016, SDBA a haci hopi esfuerso pa...
City inspector cu accion den barionan pa kita autonan sin number
Durante control den barionan Team BCI a encontra un autonan para riba trottoir. A logra papia cu e donjo cu a kita e auto dibiaha. Pueblo tene cuenta cu para un vehiculo ariba acera ta prohibi pa ley. Tambe pa para un vehiculo ariba tereno publico sin number ta un delito contra ley.


text:
Impacto grandi riba entrada di Fondo di AZV y extra gasto relaciona cu Covid. Manera ta custumber pa hopi aña caba, Organo Ehecutivo AZV a entrega su relato financiero na tempo y acompaña cu un declaracion di aprobacion di accountant.
Pero pa bisa cu 2020 tawata un aña manera añanan anterior ta algo otro.Na maart 2020 Covid-19 pandemia a drenta Aruba y pronto por a nota efectonan di esaki pa e cuido medico. Cuido regular mester a duna lugar pa cuido relaciona cu Covid y e pandemia a trece incertidumbrenan financiero grandi pa Pais Aruba y consecuentemente pa AZV.
Riba nivel di Reino palabracionnan a wordo haci pa yuda Aruba financieramente. Consecuencianan pa e cuidoE introduccion di e distanciamento social di 1 meter y mey a resulta den un accesibilidad mas limita y temponan di warda mas largo pa e cuido medico regular.
Tambe e manera di duna servicio a cambia drasticamente door di protocolnan nobo y e uzo di materialnan di proteccion. Tawatin mas cuido via telefon y via canalnan digital cu anterior.
Cuido medico den exterior a bira un desafio door cu trafico aereo tawata restringi na nivel mundial y e partnernan den exterior no por a brinda e cuido manera custumbra. E gastonan regular di ImSan a cay 4.3 miyon mas halto cu premira, door cu ImSan a uzo extra capacidad pa yuda cu e cuido ca a stagna pasobra e frontera tawata cera.
Tambe e gastonan di e uzo di camber di operacion ta mas halto door cu e capacidad di OK den Horacio Oduber tawata mas abou pa via di Covid-19. Conforme presupuesto ImSan a ehecuta e masterplan na ora y p’esey e capacidad pa haci radioterapia, cuido di wowo y cuido urgente a wordo amplia.
Pa via di esaki un cantidad di tratamentonan cu antes lo wordo haci den exterior a sosede na Aruba. Consecuencianan financieroUn di e condicionnan mara na e ayudo di likides hulandes tawata e instruccion pa baha e gastonan di AZV cu 5 miyon pa luna.
AZV a haya e tarea pa realisa esaki y bou di hopi presion di tempo AZV a traha un plan (5-wave model), teniendo cuenta cu e mision di AZV cu ta garantisa e calidad y accesibilidad di cuido pa gastonan acceptabel.
Mediante di un cooperacion intensivo cu Directie Financiën, Pais Aruba ta logra pa AZV ricibi e likides necesario, permitiendo AZV cumpli cu e palabracionnan di pago cu tawata andando. Cifranan clave.
E cifranan clave di AZV ta mustra cla ki efectonan e pandemia tawatin riba e entradanan di e fondo di AZV. E prima y e suma di e BAZV ta hopi mas abou cu den 2019 (-23%), mientras e gastonan di cuido si a sigui subi.
Cifranan clave realisacion 2020 realisacion 2019 realisacion 2018 realisacion 2017 realisacion 2016 Cantidad di aseguradonan 107,079 108,897 108,054 108,355 107,709 cambio den % -1.7% 0.8 % -0.3% 0.6% 0.3%Prima total (Afl miyon) 222.6 263.6 241.8 243.5 237.7
Pa asegurado den AWG 2,079 2,421 2,238 2,247 2,207BAZV (Afl miyon) 114.6 215.3 163.9 135.5 117.7
Pa asegurado den AWG 1,350 1,977 1,517 1,251 1,093Aporte di Gobierno (Afl miyon) 99.7 – 21.8 28.8 34.2
Pa asegurado den AWG 931 – 199 266 318Gasto di Cuido (Afl miyon) 448.9 444.0 427.5 392.0 394.7
Pa asegurado den AWG 4,192 4,077 3,956 3,618 3,665 Gasto di operacion, netto despues di kita otro ingreso (Afl miyon) 18.0 17.6 17.4 15.6 15.3
Pa asegurado den AWG 168 162 161 144 142 Saldo operativo, prome cu extra aporte (Afl miyon) – 17.3 (17.6) – (20.4)
Pa asegurado den AWG – 158.9 -193 – (189.4) Aporte di Gobierno total (Afl miyon) 99.7 (17.3) 39.1 28.8 54.6
Pa asegurado den AWG 931 (159) 362 266 507Un otro manera pa ilustra e consecuencianan financiero di e Covid crisis ta e relacion gastonan di AZV y Producto Bruto Interno (GDP), cu e añanan anterior tawata entre 7,5% te 7,8%.
Pa motibo cu e PBI a baha substancialmente na 2020, e gastonan di AZV den relacion cu e PBI ta relativamente mas grandi cu añanan anterior, yegando na 11,6%.Organo ehecutivo Internamente e Organo ehecutivo AZV a haci tur loke ta posibel pa baha gasto.
Vacaturanan existente y nobo a wordo wanta y siguiendo e instruccion di gobierno a yega na un acuerdo cu e sindicato di trahadornan pa reduci salarionan cu 12,6% for di mei 2020. E suma retene a keda deposita den e fondo di FASE.Gastonan extra door di Covid-19.
Gastonan relata na Covid 2020 Sumanan den AWG mil Gastonan pa via e cambio den trattamento medico den exterior 14,847Subsidio di continuidad 5,400Gasto di Testnan PCR 3,192 Gasto adicional Covid na HOH 1,443Gasto di e warda di Covid 114.6 25,062
AgredicimentoPa AZV funciona optimalmente, AZV ta depende grandemente di e partnernan. AZV kier gradici su partnernan den cuido cu ta primeramente responsabel pa e calidad di e cuido pa e aseguradonan y pa e esfuerso grandi haci durante e pandemia den 2020.
Un palabra di danki tambe ta bay na diferente departamento di gobierno cu a coopera intensivamente cu AZV manera e Minister y e oficina di Minister di Turismo, Deporte y Salubridad, e departamentonan di Salubridad Publico, Finansas, DIMAS, DIMP y Censo.


text:
WILLEMSTAD- 28 di novèmber 2017 – Duranteun enkuentro festivo na aeropuerto di Kòrsou a selebrá yegada di e promé buelo di Sunrise Airways nònstòp for di Haiti pa Kòrsou. Kuminsando 28 di novèmber 2017, Sunrise Airways ta bula 2 biaha pa siman riba djadumingu i djaweps entre Haiti i Kòrsou. Na yegada di e promé buelo a hiba palabra Minister di Desaroyo Ekonómiko, Dr. Steven Martina, Presidente di Sunrise Airways, sr. Phillippe Bayard, CEO di Curaçao Airport Partners, sr. Ralph Blanchard i CEO di CHATA, sr. Miles Mercera. Minister Martina aekspresá su satisfakshon pa ku e promé buelo di Sunrise Airways pa Kòrsou.
Riba e buelo inougural e crew di Sunrise Airways a keda kompañá pa 3 mayorista ku a bini Kòrsou pa asina por traha riba algun pakete atraktivo pa promoshoná e buelo i e destinashon Kòrsou. Ademas, 6 prensa di Haiti tambe a bini riba e buelo pa asina por kubri e buelo inougural pa Kòrsou. E buelo lo sali for di Haiti rumbo pa Kòrsou riba djadumingu i djaweps pa 9or di mainta. E buelo di regreso saliendo for di Kòrsou pa Haiti lo ta 2:30 mèrdia. E buelo lo ser efektuá for di Port-au-Prince, Haiti pa Kòrsou ku un Airbus 320 ku un kapasidat di 150 stul. For di Haiti por hasi konekshon tambe ku e servisio ku Sunrise Airways ta brinda pa i for di Cuba, Repúblika Dominikana i Orlando.
Ministerio di Desaroyo Ekonómiko, CTB, CAP i CHATA ta deseá Sunrise Airways tur kos bon ku e buelonan pa Kòrsou.


text:
ORANJESTAD,Aruba
Siguiendo e recomendacionnan di Departamento di Salubridad Publico y actual situacion
cu coronavirus (COVID-19), Organo Ehecutivo AZV ta informa tur su aseguradonan cu
servicio di AZV ta sigui pero den forma digital.
Inscripcion y prolongacion
Pa inscripcion y prolongacion ta pidi e cliente pa email na: klantenservice@uoazv.aw
Na e email adres klantenservice@uoazv.aw cada cliente por manda su peticion
incluyendo e documentonan necesario manera un identificacion valido. Pa inscripcion
bo ta download e formulario di inscripcion for di nos website www.azv.aw Tambe ta
haya informacion tocante cua dokternan tin luga awor aki.
Cuido Medico den Exterior
Pa informacion tocante peticionnan pendiente pa cuido medico den exterior of cuido
medico den exterior por email na mu@uoazv.aw
Otro informacion
Pa cualkier otro informacion of pregunta por yama 5279900 of por comunica cu AZV na
e email info@uoazv.aw
Gradicimento
AZV ta gradici tur e dokternan di cas, tur e specialistanan, tur asistente di dokter, tur
enfermero, tur praktijkondersteuners, tur para-medico y tur persona trahando den e
sector di salud y cuido medico pa nan esfuerzonan extra den e situacion dificil aki. Laga
nos cada un keda cas y hunto combati e coronavirus.


text:
Kralendijk- Riba djamars ta spera ku ta bai bula e grèns di 3000 hende ku ya a pasa e bakuna kontra di Covid-19 te asina leu.
Pa loke ta traha e kantidat di hende total ku a registrá pa risibí e bakuna, esaki ta yegando 4000. Ta spera ku pronto por habri registrashon pa hendenan mas hoben ku 60.
Segun diputado Den Heyer, aktualmente no por bakuná muchu mas hende, simplemente pasombra no tin sufisiente bakuna na Boneiru ainda.
Mas bakuna
Manera AworBonaire.nu ta komprondé pronto lo yega sufisiente bakuna pa bakuná 5500 hende adishonal ku ambos angua ku tin ku pasa. E bakuna adishonal tambe lo ta di e marka Pfizer.


text:
WILLEMSTAD- 23 mei 2016– Ofisina di Turismo di Kòrsou (CTB) ta introdusí un programa di sertifikashon dirigí riba sektor di hospitalidat i turismo. E ophetivo di e programa aki ta pa promové i mantené kalidat di empresanan ku ta ópera den industria di hospitalidat i turismo.
Komo parti di e programa, empresanan den industria di hospitalidat i turismo ta risibí un ouditoria basá riba stándartnan di kalidat rekonosé den nos merkado lokal i tambe internashonalmente. Curaçao Innovation & Technology Institute (CITI) ta enkargá ku ehekushon di e programa di sertifikashon. Aworakí ta start ku ouditoria pa apartamentu ku ta keda di hür ku turista i restorant. Despues lo sigui pa otro sektornan den industria di turismo manera: tour bus, buseo, taksi i car rental.
Despues di pasa e programa di ouditoria ku éksito e empresa ta keda sertifiká i inkluí den CTB su programa di merkadeo. E kontròl di kalidat lo sosodé kada 2 aña dor di CITI. Den e próksimo simannan CTB lo bai aserká e diferente empresanan pa asina motivá i insentivá nan pa partisipá na e programa.
Pa ehekushon di e programa di sertifikashon a krea un página spesial riba e wèpsait di CTB ku ta kontené tur informashon di e programa. E empresa por yena ‘online’ e formulario di partisipashon na e programa di sertifikashon. Despues di esaki ta risibí un kódigo ku kual por haña akseso pa por ‘upload’ informashon relevante i tambe haña un bista di e status di sertifikashon di e empresa konserní. Pa mas informashon bai riba www.curacao.com – ‘Corporate’ i klik riba ‘Certification Program Hospitality and Tourism Industry’.


text:
TRABOUNAN RIBA HELMIN WIELS BOULEVARD TA START 14 DI NOVÈMBER
MINISTERIO KONSERNÍ TRÁFIKO, TRANSPORTE I PLANIFIKASHON URBANO
TRABOUNAN RIBA HELMIN WIELS BOULEVARD TA START 14 DI NOVÈMBER
PUBLIKÁ RIBA 28 ÒKTOBER 2022
Willemstad – Debí na un situashon ku ta reina aktualmente pa loke ta disponibilidat di asfalt, e trabounan di mantenshon di kaminda riba Helmin Wiels Boulevard lo kuminsa dia 14 di novèmber próksimo.
Anteriormente, a anunsiá ku esakinan mester a kuminsá djaluna dia 25 di òktober.
Debi na mal estado di e kaminda aki, OW lo laga hasi trabounan di mantenshon riba e karetera aki. Esaki ta forma parti di e proyekto ‘Life Extension’ ku Minister Cooper a anunsiá.
E trabounan aki ta partí den 2 fase:
- Via na banda robes (‘linkerrijstrook’)
- Via na banda drechi (‘rechterrijstrook’)
Lo kuminsa traha riba e via na banda robes, pa despues sigui ku esun na banda drechi. E trabou aki ta konsistí di raspa i kita asfalt bieu, i pone un kapa di asfalt nobo.
Kontratista Aliansa ta enkargá ku e ehekushon di e trabou aki i esaki lo tin un durashon di aproksimadamente 1 luna, kuminsando pues dia 14 di novèmber. Orarionan di trabou lo ta di 7or mainta pa 4or di atardi.
Tráfiko ku ta bini for di Yotin Kòrtá pa bai direkshon di e rotònde na parsassa lo keda aksesibel. Tráfiko ku ta bini di e rotònde parasassa ku mester pasa bai direkshon Yotin Kòrtá lo desviá via Oeralweg. Lo tin rutanan alternativo ku indikashon di barinan oraño.
OW huntu ku Aliansa ta hasi un apelashon na tur outomobilista pa kore ku koutela.


text:
KOMUNIKADO DI KUERPO POLISIAL KÒRSOU Tópiko: Kontròl di tráfiko.
KOMUNIKADO DI KUERPO POLISIAL KÒRSOU
no.: 385 / 2016
Fecha: 9 novèmber 2016
Tópiko: Kontròl di tráfiko.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
________________________________________
Djárason 9 di novèmber 2016, entre 08.30 ‘or pa 11.30 ‘or “Hit Team” konhuntamente ku agentenan den formashon a tene kontrol di tráfiko dirigié riba transporte públiko riba Schottegatweg wèst na altura di Retonde Hariri i na Berg Altena / Plasa Oracio Royer na altura di Radio Hoyer. Durante di e kontrolnan aki polis a kontrolá 98 Bus di kual 1 bus i 2 otro vehíkulo a ser transportá ku kran pa kura.
Durante kontrol polis a detené 28 persona ku no tabatin identifikashon válido huntu ku nan i a keda transportá pa imigrashon den kual 15 no tabata tin nan dokumentonan na òrdu pa permanesé riba nos isla.
Un total di 38 prosès verbal a wòrdu partí pa e siguiente infrakshonnan:
Kore ku glas skur i òf kualkier opheto pega na e glasnan dilanti 06
Kore sin karchi di kùr válido 03
Kore sin reibeweis válido 06
Kore sin seguro válido 04
Kore sin plachi number dilanti 01
Kore sin plachi number patras 01
pa shofùrnan ku no tabatin lista di preis pega den nan Bus. 17
Kontrolnan lo kontinuá


text:
Aruba
Marco Berlis (MEP): Mike Eman no ta presente den parlamento despues di requisitoir di Avestruz
Desde cu e requisitoir di Benny Sevinger tabata presenta dilanti corte, no wak ni scucha Mike Eman mas den parlamento. Conociendo e fechanan di e requisitoire, Mike Eman a planifica cu e ta bay keda sin traha y representa pueblo, durante di e tratamento di presupuesto 2023.
Kico a pasa Mike? Bo a spanta di e informacion y detayenan di e abuso cu a tuma luga den DIP, durante Benny su tempo como minister di Infrastructura? Dicon bo ta asina keto awo Mike Eman?
Mike no ta traha y pueblo tin cu paga
Bo no a bin reunion publico di presupuesto 2023, strike 1. Bo no a bini reunion publico di presupuesto supletorio, strike 2. Bo no a bin reunion publico di presupuesto di Raad van Advies, Algemene Rekenkamer, y Parlamento di Aruba, strike 3. Bo no a bin e reunion publico cu a trata e ley pa diferente dienstnan bao minister Tjon y Arends, por a bay den un solo luga, strike 4. Bo no ta bin niun CHA como fractie leider, strike 5. Bo no ta bin den centrale commissie como fractie leider, strike 6. Bo no ta bin pa 98% di tur reunion di comisionnan di Parlamento, strike 7! Pueblo ta paga bo salario pero abo no kier traha ni ta presente na e trabao cual bo a wordo “scogi pe.” Esaki ta e ehempel di e “bon comun” cu un representante di pueblo mester duna? E scondemento aki pa berguensa ta e “bon comun” cu bo kier proyecta? Esaki ta e tipo di liderazgo cu e “bon comun” ta siña den su seminarionan?
Requisitoir di Avestruz ta bisa hopi
Fiscal a traha un requisitoir di no menos di 60 pagina, y pa prensa paga y Benny esaki ta poco! Sesenta pagina cu ta expone e corupcion, fraude, bendemento di patrimonio bao man, friends and family cu a beneficia y a bira stinkend rijk. E requisitoir ta describi e sobornonan y abuso cu tabata sucede traves di e ministerio di Benny Sevinger. Fiscal a yama Benny e arkitecto di e crimen organisa aki. Un stempel minister cu a abusa di e confiansa di pueblo y cu a haci tur cos pa por ranca placa na grandi pa beneficia su mes y e grupito di friends and family.
Atake baho contra nos sistema hudicial
Ora cu Benny y Mike a ripara cu no tin nada pa defende nan mes mas den e caso Avestruz, nan a cuminsa insulta landsrecherche, polis, fiscal, OM, PG y e profesionalnan den e veld pa asina trata na briya memey di nan panico. Un actitud lamentabel pero sigur condenabel, mirando e intensidad cu cual nan a bin campaña contra un organo independiente cu ta encarga pa establece husticia aki na Aruba. Esaki ta e comportacion, lenguahe y actitud cu e “bon comun” ta siña den su seminarionan? E actitud aki, cu ta acusa sin prueba na man contra OM, ta loke e “bon comun” ta inculca den su hendenan? Cualkier hende cu ta wak boso ehempel y malicia solamente por conclui cu boso “bon comun” ta un “farsa comun.”


text:
ORANJESTAD, Aruba: Diaranson Ministerio di Turismo a presenta e prome cifranan di e prome mita di aña 2017. Minister di Turismo, Transporte Publico, Energia y Medio Ambiente, Ing. Mike de Meza ta haya cu e cifranan ta uno sumamente positivo y tin un caida den dje cu ta e bishitantenan di Venezuela. Haciendo un comparacion cu aña pasa e bishitantenan di Venezuela a cay cu 70%, pero esaki tin di haber cu tur e retonan cu tin na Venezuela.
Den e otro mercadonan por mira cu nan a aumenta den e cantidad di turismo cu ta bin Aruba y esaki ta algo positivo. Esaki ta conta pe parti di Noord America cu ta Estados Unidos y Canada, cu a aumenta den forma significante, e parti di Europa tambe tabatin un aumento basta grandi for di Hulanda, Inglatera, Alemania. Tambe tin e parti di Sur America cu a aumenta, specificamente e 2 paisnan cu ta Argentina y Peru. Argentina tin un aumento di mas cu 50%, mientras cu Peru a aumenta cu 40% y esaki ta sumamente positivo. E cantidad di turismo di Venezuela a cay y compara cu aña pasa esaki ta un averahe di 70%. Esaki ta un caida basta grandi, sabiendo cu Venezuela semper tabata e di dos mercado di mas grandi di Aruba.
Pero desde 2015 pa 2016 un cantidad sumamente grandi a bin di Venezuela, cual ta un cifra cu ta core den 130 – 150 mil persona cu tabata bin como turista. Minister de Meza a expresa cu awo por mira cu e cifra di turista Venezolano ta uno bastante abou. E 70% di esaki a cay afo pero e “occupancy rate Aruba” di e prome 6 luna ta esun di mas halto den Caribe y e Refpar tambe. Por mira cu e revenue per available room ta esun di mas halto tambe den Caribe ora ta papia di aumento. Ora di papia di cifranan absoluto, tin e competencianan manera di Turks & Caicos, Barbados cu tambe ta haciendo bon den e cifranan halto, pero loke ta trata aumento e track ta mustra cu Aruba ta mas halto.
Tin biaha ta dificil pa haci un comparacion den cantidad absoluto, pasobra e inventario cu tin na paisnan grandi ta superior cu esunnan cu tin localmente. Pero den e crecemento por mira kico Aruba ta para pe, tin un aumento significante. Den e turismo crucero tambe tin un aumento significante pe aña aki y si cosnan sigui den e forma ey, Aruba lo kibra un record pa prome biaha den historia unda cu lo surpasa 7 mil turista cu ta bin via e barconan crucero. “Esaki ta algo sumamente positivo. Aworaki caba nos por mira un aumento di 15.5% pe parti ey cu ta hopi importante”, Minister de Meza a expresa.
E cifranan di “occupancy” ta sumamente bon riba e Refpar, di cual e crecemento ta sumamente bon. Si saca Venezuela afo, por mira un crecemento di 7.6% mientras cu si pone Venezuela den dje ta mustra cu el a cay cu un porcentahe di 8.7%. Esey ta e parti di Venezuela cu a dip e cifranan en total. Ministerio di Turismo ta sumamente contento cu turismo ta bayendo bon, cu ATA ta haciendo un tremendo trabou hunto cu otro partnernan di strategia manera AHATA, ATIA y tur den sector hotelero y restaurant.
“Ta asina aki nos tin cu traha pa nos pilar economico, cu nos tur ta mira den mesun direccion”, Minister de Meza a expresa. Pa ta importante pa duna expertonan riba e tereno aki e espacio pa nan traha, espacio pa asina nan por bin cu ideanan, espacio pa negocia cu aerolineanan.
Minister de Meza mes ta sinta y participa den diferente negociacion cu diferente grupo. Tur esaki ta pasa riba e manera cu Minister de Meza ta duna e profesionalnan manera ATA y AHATA espacio pa traha hunto. Esaki ta pa asina nan por haya e libertad pa mira cua ta e mercadonan cu nan mester target y traha agresivamente riba dje. E resultado lo ta bon si duna e expertonan e espacio necesario. “Mi no mester tin e necesidad di purba micro management, pasobra asina aki bo ta limita experencia di esunnan cu ta traha mas den e ramo aki”, Minister de Meza a remarca. E mandatario di turismo ta duna e expertonan e espacio pa asina na final di dia e resultadonan ta papia pa nan mes.


text:
Dia 26 ultimo fundacion Bernadina Growell-Kock a lanza un buki conmemorativo di bida y logronan di mama di Cultura Bernadina Growell-Kock.
E buki ta obtenibel serca miembronan di fundacion pa solamente 10 florin. Fundacion ta gradici un y tur pa nan aporte, especialmente rumannan di Mama di Cultura cu semper tey pa duna sosten. Alavez fundacion ta invita e diferente cantante y agrupacionnan musical pa inskribi pa e siguiente festival di canto dedica na Mama di Cultura.
E festival aki lo tuma lugar dia 30 di mei 2020 den Centro di Bario Brazil. Otro siman diamars dia 10 di maart 2020 lo tin inskripcion di 8-10 pm na cas di Mama di Cultura na Brazil 43 F. Alavez lo bende buki pa solamente 10 florin durante e anochi. Telf.5848271 cell. 5651145/7336007.


text:
(AP) – No por nenga e impacto cu smartphone y tablet tin riba vehiculonan moberno. Si bo mira den casimente cualkier vehiculo nobo, bo lo haya un touchscreen of te hasta un gran cantidad di botonnan cu tin e meta di mehora e funcion di botonnan mecanico. E bunitesa ta obvio, Un cabina cu e elementonan aki di dise├▒o cu ta mustra clasico y moderno. Sinembargo, tin algun contra cu no semper ta ser considera.
E personanan cu no a yega di experiencia un di e vehiculonan nobo aki te ainda no sa ki pa busca ora di evalua e tecnologia. Cu esaki den mente, expertonan di Edmunds a crea un lista di algun pro y algun contra na e touchscreen cu cierto vehiculonan tin, pa asina yuda cada persona individualmente determina si esaki ta algo di nan interes of no.
Menos boton ta resulta den mas pantaya
Mayoria persona ta prefera un pantaya grandi compara cu uno chikito. Esaki ta haci cu ora e fabricantenan di vehiculo ta kita botonnan for di e auto, esaki ta duna mas espacio pa nan por expande e pantaya, di mesun manera cu nos televisionnan of smartphone. Por ehempel, Lexus a introduci nan SUV, NX, den a├▒a 2015. E modelo aki tabatin un pantaya di 7 inch den e centro. Menos di un decada despues, Lexus NX di a├▒a 2022 por bini cu un touchscreen di 14 inch.
Algun modelo tin pantaya mucho mas grandi, manera e Mercedez-Benz EQS cual ta ofrece un bashboard cu ta completamente un pantaya, of tambe yama un ÔÇśHyperscreen.ÔÇŁ Pantayanan grandi ta mas legibel, nan ta provee botonnan ÔÇśtouchÔÇÖ cu ta mas facil pa interactua cune y ta haci cu e ta mas facil pa mira of lesa un mapa.
Sinembargo, esaki ta un probablidad mas grandi di distraccion
Cu un pantaya, e chaufeur mester kita nan mirada for di caminda pa nan por ehecuta mayoria tarea of haci uso di mayoria funcion id e auto. Un tarea simpel manera scoge un cantica riba Spotify, ta bira un tarea unda cu e chauffeur mester kita su mirada for di e caminda pa un averahe di hasta 20 seconde, segun un estudio conduci den a├▒a 2020 pa IAM RoadsSmart. Pa duna perspectiva, National Highway Traffic Safety Administration su guianan ta recomenda pa ÔÇt'e dise├▒a e dispositivonan di manera cu e chauffeur por completa tareanan mientras nan ta stuur sin tin cu kita nan mirada for di caminda pa mas di 2 seconde.ÔÇŁ
E estudio tambe a conclui cu e impacto riba con lihe e chauffeur por reaccion ora di usa control via touchscreen, na contrario di control via bos, ta mucho mas pio cu ora ta manda mensahe mientras ta stuur.
Si bo stuur un auto pa suficiente tempo, bo lo sa unda tur cos ta di memoria. Pensa riba e boton manual pa controla volume, por ehempel. Bo por localisa esaki y haci uso di esaki sin cu bo mester kita bo mirando for di e caminda. Sinembargo, esaki rarabes por funciona cu un touchscreen pa motibo cu bo no por sinti un boton virtual.


text: Diaranzona mainta a drenta informe di un accidente cu hende herida na e cruzada Danza cu Cunucu Abou, mesora a dirigi tanto polis como ambulans na e sitio. Na yegada di e patruya a bin compronde cu aki ta trata di un accidente unda un Toyota Altezza biniendo for di Cunucu Abou no a duna preferencia na e Toyota PriusC cu tabata bayendo nort. E impacto tabata fuerte y un mucha sinta patras den e PriusC a dal su curpa y tabata keha di dolor y susto. Na yegada di e ambulans nan a atende e mucha na e sitio mes.


text:
WILLESMTAD — Awe den oranan di atardi nos hungadónan residensiá den eksterior a pisa suela di Kòrsou pa asina djòin nos hugandónan lokal pa kontinuá ku e preparashonnan pa e gran partido di djaluna 19 di novèmber próksimo den Stadion Ergilio Hato pa 8’or di anochi.
Nos kontrinkante, e selekshon di Guadeloupe lo yega Kòrsou djasabra binidero pa asina nan tambe kontinuá ku nan trainingnan.
Djaweps 15 di novèmber, durante Punda Vibes lo tin un ‘meet & greet’ ku nos selekshon. entre 7’or pa 9’or. Durante e anochi aki un i tur por pasa na Gomez Plein pa sera konosí mas di aserka ku nos hungadónan. Lo tin bon ambiente, bon músika i diferente premio atraktivo durante e anochi aki! Tambe lo tin benta di karchi pa e wega kontra Guadeloupe i mas ku klaro e famoso t-shirt ku shalnan di nos selekshon!
Invitashon ta bai na hinter pueblo di Kòrsou pa asistí na e gran evento aki!
E siguiente hungadónan a keda selekshoná pa forma parti di nos selekshon ku lo mira akshon durante nos terser enkuentro di Nations League;
- Jarchinio Antonia (Omonia Nicosia)
- Jurich Carolina (NAC)
- Reangelo Janga (Astana)
- Gevaro Nepomuceno (Oldham Athletic)
- Darryl Lachman (PEC Zwolle)
- Rhu-Endly ‘Cuco’ Martina (Everton)
- Leandro Bacuna (Reading)
- Michaël Maria (Fc Twente)
- Shanon ‘Cheese’ Carmelia (Ijsselmeer vogels)
- Brandley Kuwas (Heracles)
- Bradley Martis (Sparta)
- Jafar Arias (Fc Emmen)
- Elson ‘Sontje’ Hooi (Ado Denhaag)
- Jeremy de Nooijer (Sheriff Tiraspol)
- Ayrton Statie (Fc Lienden)
- Suently Alberto (Sparta)
- Quentin Jakoba (Kozakken Boys)
- Eloy Room (PSV)
- Jarzinho Pieter (Centro Dominguito)
- Rowendy Sumter (Scherpenhuevel)
- Jimbertson Vapor (Scherpenheuvel)
- Ruensley Leuteria (Jong Holland)
- Quentin Martinus (Urawa Reds)
Skema di training di nos selekshon:
*Tene na kuenta ku lo por tin kambio riba e skema aki, nos lo avisá si esei ta e kaso!
Karchinan pa e tremendo partido aki ta optenibel na FFK bou di ora di ofisina, Botika Mampuritu, Beep Beep, 4th of July snèk na Barber, pòmp di gasolin Santa Maria, serka Sport Spot Boutique & More na Santa Maria pegá ku trùk di pan Komelon i na Restorant Trafasie pegá ku Don Bartolo.
E preisnan pa e diferente sekshonnan ta lo siguiente:
- SEKSHON A: VIP ta kosta Fl.150,- (inkluso konsumo)
- SEKSHON B: Bou di tribunanan kubrí ta kosta Fl.50,-
- SEKSHON C: Tribunanan no kubrí ta kosta Fl.30,-
- SEKSHON D: Mucha te ku 12 aña ku 60+ ta paga Fl.10,- den sekshon general
E suèternan di e kolekshon nobo di nos selekshon nashonal ta kabando! A sobra masha poko pues pasa lihé buska di bo, na balor di Fl.75,-. Tambe nos a sobra e famoso shalnan di nos selekshon na balor di Fl.25,-. Ámbos optenibel na FFK bou di ora di ofisina.


text:
E comision di accion di e Plan Nacional cu ta atende cu e problematica di cacho na Aruba a invita tur fundacion cu ta atende cu bestia y tambe otro instancianan den sector priva pa un reunion, caminda tur presente por haci nan preguntanan na e comision di accion y tambe na otro instancianan di gobiernoconcerni, tocante e Centro di Control di Cacho (CCC) y e Unidad di Control di Cacho (DCU).
Diaranson ultimo, dia 12 di mei, nan a reuni na MFA Paradera. Sra. Irene Croes, veterinario y presidente di e comision di accion, y cu tambe tabata forma parti di Plataforma Ley di Cacho na 2014, a duna un presentacion di e Plan Nacional, ykico a wordo logra desde maart 2019 cual tabata e momento cugobierno a urgi pa haci un cambio drastico y urgente di e maneho.
Veterinario Croes a splica cu e Plan Nacional ta parti den diferente fase y cu awo, cu realisacion di e Dog Control Unit(DCU), e fase di accion inmediato a wordo completa. Ambos paso realisa, e CCC y e DCU, tabata puntonan cu Plataforma Ley di Cacho (PLdC) tambe a menciona den nan documento cu a wordo entrega na gobierno na 2014. Mester a crea un lugar pa por tene cachonan den custodia manera cu Ley di Cacho ta stipula, y mientras enforsando e ley lo yuda cu tin menos cachoriba caya, PLdC a menciona den e mesun documento cu pa yudareduci e cantidad di cacho riba caya, garamento di cacho lo tin di wordo uza como herment adicional pa minimalisa e cantidad.Puntonan realisa di e fase aki cu no ta visibel ta entre otroproposicion pa ahusta e Ley di Cacho pa bini por ehempel cu registracion obligatorio di tur cacho, regla pa por atende tambecu hendenan cu ta rasa cacho, y tambe proposicion pa hacisterilisacion di mascota algo obligatorio pa asina yuda contene e problema mas lihe. Veterinario Croes a splica tambe cua ta e puntonan di e fase a corto plaso y tambe di termino medio ylargo cu ya caba a haya atencion.
No por keda sin menciona cu na maart 2019 a acudi na cada un di esnan cu tabata forma parti di PLdC y tambe a sinta cu variosotro fundacionnan pa hustamente involucra tur nan pensamentotocante e problematica den e Plan Nacional tambe, incluyendoesun di veterinario Croes mes cu desde 2009 ta purba stimuladoño responsabel, mirando cu ta e doñonan iresponsabel ta fuente di ful e problema, y e enfasis mester ta riba anan.
Esaki no ta e prome biaha cu tur fundacion a wordo invita pa un presentacion. Na juni 2020 tambe veterinario Croes a haci un presentacion general na tur cu a acudi.
Berdad sterilisacion di tur mascota ta un tremendo iniciativa, pero locual gobierno a hereda ta negligencia di gobernacionnananterior cu no a atende debidamente cu e problematica aki, sin menciona e situacion financiero cu gobierno actual a hereda nafin di 2017. No tabatin fondonan necesario pa gobierno por aehecuta sterilisacion masal como parti di e fase di accioninmediato na momento cu a inicia cu esaki. Na maart 2019 ecomision di conseho y despues e comision accion a haci e peticion, pa fundacionnan cu ta ricibi fondonan grandi di exterior enfoca riba esaki, y durante e reunion di diaranson a haci e peticion tambe pa busca donacion pa fundacion StimamiSterilisami, pa nan por sigui cu nan programa di cual tur fundacion ta haci uso di dje. E presidente di e fundacionStimami Sterilisami a declara cu lo mester pone 1 miyon florin un banda pa sterilisa. Gobierno den e situacion di crisis actual caminda ta purba yuda tur hende, no tin e fondo ey.
Cu e recursonan minimo cu ta ricibi pa ehecuta e Plan Nacional educacion ta tumando lugar pa atende cu doñonan iresponsabel. Projectonan di educacion na skol a inicia desde augustus 2019 pa educa nos muchanan tocante e Ley di Cacho. Tin tambe e pagina di FaceBook Stima Mi Mascota pa informa y educapueblo di Aruba den diferente forma. E situacion anterior di cualalgun fundacion a expresa cu e bestianan no ta wordo brinda niun ora pa wordo rescata, ta den pasado. E mascotanan ta kedadianan eynan manera cu Ley ta stipula wardando pa haya un doño nobo atraves di e promocion via e pagina Stima Mi Mascota pa nan haya un di dos oportunidad. Ademas, mirandocu e CCC ta un lugar maneha, tin un persona cu ta atende cu tur hende cu ta yega na e sitio unda educacion ta tuma lugar tambena momento cu un doño trece un cacho pa haci distancia di djealgo cu nunca antes tabata sosode.
Veterinario Croes a bolbe invita tur pa ta parti di e solucion, y no keda para na banda y sinti nan mes laga afo. “Criticaconstructivo ta bon bini”, veterinario Croes a añadi. Ta importante pa crea e cooperacion y colaboracion debido entre tur instancianan, fundacionnan y departamentonangubernamental pa por eherce y enforsa e ley, locual ainda tin hopi espacio pa mehoracion.
A splica cu a base di Ley di Cacho tur cacho mester ta den cura. A splica tambe cu ta compronde cu varios fundacion a percurapa sterilisa varios mascota riba caya, y a bolbe splica cu ta dispuesto pa coopera den e fase inicial di e DCU cu, solamentesi e cachonan no ta brabo of no ta forma un menasa pa e bario, y solamente cu aprobacion di e bario completo, cachonan cu taopera caba lo por keda den e bario, pero si, cu un tag grandi nanan banchi pa evita cu e DCU ta (bolbe) piki nan. Tur fundacionmester compronde tambe cu ciudadanonan di barionan camindacacho di caya no ta bon bini ni permiti lo por acudi riba e DCU pa yuda nan cu e problema. E fundacionnan responsabel pa a pone nan den e bario idealmente lo tin e oportunidad pa buscaun hogar permanente pa nan, y logico cu si un ciudadano cu tin e manera pa tene den su cura responsablemente lo por haci esaki.
E DCU ta pa yuda enforsa Ley. Hendenan ta hayando multa. E peticion a wordo haci na cuerpo policial pa cuminsa publica e multanan. Ta di spera cu mas doño di cacho cuminsa atende cu nan mascota na un forma mas responsabel. E Ley di Cacho no solamente ta pa mantene cacho den cura sino tambe pa cuidoapropia di cacho, mirando cu negligenicia y abuso di animal no ta permiti.
E capacidad di e CCC pa tene cacho ta chikito. Mirando e situacion financiero di pais Aruba na e momentonan aki ta pidicomunidad di Aruba pa haci di nan parti, sterilisa bo mascota, tene bo cacho den cura, y pa tene pasenshi, paso e DCU a iniciasu trabou y ta atendiendo paso pa paso door cu e problematica ta hopi grandi. Ta gradici tur hende den nos comunidad di muchate cu adulto cu ta mira nan mascota como parti di famia y ta doñonan responsabel. E meta ta pa huntu nos continua pa stimula mas hende pa ta un doño responsabel.